«Emakumeen futbola dagoen bezala egoteko, gure garaikoek egon behar zuten»

Del Puertok dio egun emakumeen futbolak ikusgarritasuna lortu baldin badu, hedabideen arreta bereganatu dutelako izan dela. Euren garaian ez zieten jaramonik egiten.

Arantza del Puerto (Donostia, 1971) aitzindaria izan da emakumezkoen futbolean. 9 urte zituela hasi zen Añorgako futbol taldean jokatzen, eta 34rekin utzi zuen. 26 denboraldi egin zituen talde berean, eta denbora tarte horretan Espainiako hiru erreginaren kopa irabazi ditu (1990, 1991 eta 1993) eta beste hiru liga titulu (1991-92, 1994-95 eta 1995-96). Lorpen horien oihartzunik apenas izan zuten bere garaian, baina martxo hasieran espero ez zuen aitorpena jaso zuen: Carmen Adarraga saria eman zioten. «Hunkituta eta oso eskertuta nago; ez nuen halakorik espero».

Zein da zure lehen oroitzapena baloi batekin?

Zaila da esatea, baina lagunekin izango zen. Gogoan dut hondartzan jokatzen genueneko Errege egun bat: goizeko zortzietan, sekulako hotza, eta oinetako lokarriak lotzeko gai ere ez ginela partidak jokatzen.

Nola hasi zinen futbolean?

Futbola betidanik gustatu zait; tira, kirolak oro har. Ez zitzaidan gustatzen panpinekin aritzea, eta klasetik ateratzen ginenean zegoenean jokatzen genuen: pilotan, saskibaloian edo futbolean. Gerora jakin nuen Añorgak futbol talde bat izan behar zuela, eta apuntatu egin nintzen. 1980. urtean hasi nintzen, 9 urterekin.

Neskak futbolean apenas aritzen ziren garaian hasi zineten jokatzen...

Hala da, baina emakumezkoen futbola apurka joan da garatzen. Hondartzako txapelketetan parte hartzen hasi ginenean, lau talde besterik ez geunden, eta gerora talde gehiago sortuz joan ziren. Horrela joan ziren sortzen Gipuzkoako liga, euskal federazioa, euskal liga, euskal kopa... Ondoren Espainiako liga sortu zen. Taldeetan, gainera, tarte handia egoten zen jokalarien artean. Esaterako, nagusien taldean jokatzeko, 15 urtekoak 30 urtekoekin aritzen ziren, ez zegoelako jokalaririk, eta hori gorpuzkeran sumatu egiten zen. Egia da ez zegoela egiteko beste modurik, neska gutxi aritzen baikinen futbolean. Lizentzia gehiago izan ahala, orduan hasi zaitezke jende gehiagorekin jokatzen. Urteak itxaron behar izan dira horretarako.

Gaur egun ohikoagoa da neskatilak futbolean ikustea, ala?

Onartuago dagoelako. Gu jokatzen hasi ginenean, lekuz kanpo zeuden aipamen asko entzun behar izan genituen. Gustatzen zitzaigun zerbait egiten genuenez, hitz horiei ez genien jaramonik egiten. Inork ez zituen behartzen futbol partidak ikustera joatea, eta horregatik ez genuen ulertzen zergatik esaten zizkiguten halakoak; bazirudien emakumeak sukaldean egon behar zuela. Orain badirudi gizarteak onartua daukala emakumeek futbolean joka dezaketela; ez dakit zer beldur zegoen futbolean egin genezan.

Espainiako ligan ere jokatu zenuten. Ez da marka makala auzo bateko talde batentzat, ala?

Talde gutxi zeuden, ordea. Hondartzako txapelketen ondoren, Gipuzkoakoa sortu zen, eta hortik joan ziren sortzen Espainiako ohorezko maila. Baina hor ere hamar talde geunden; ez zen erraza emakumezko taldeak topatzea. Espainian jokatzeak, gainera, gastu ekonomiko handia zekarren berekin. Jokatzera joan behar zenez, autobusean ordu asko ematen genituen. Asteburu osoa ematen genuen kanpoan. Klubak une oro lagundu zigun; ez genuen ezer ordaindu beharrik izan. Eta hori diot bazeudelako taldeak non jokalariek zerbait ordaindu behar zuten.

1990eko hamarkada urrezko garaia izan zen Añorgarentzat. Sei urtean jarraian tituluren bat irabazi zenuten.

Belaunaldi on bat izan zen, bai. Guretzat, lehenengo gauza taldea zen, eta gainerakoa ez zen hain garrantzitsua. Askok lan egiten genuen, eta asteburuetan partidak genituen, eta horrek lehentasuna zeukan beti. Etxean aritzen ginenean, esaterako, bagenekien zer geneukan: igandeetan partida. Beraz, larunbatetan goiz erretiratzen zinen. Zaintzen saiatzen zinen ahal zenuen beste, eta, denboraldia amaitutakoan, udan ateratzea tokatzen zen. Horrez gainera, Espainiako selekzioarekin aritu nintzen urte luzez, eta oporrak kontzentrazioetarako eta partidetarako erabiltzen nituen. Uda iristen zenean, ez nuen oporrik izaten. Futbola utzi dudanean izan ditut oporrak lehenengo aldiz. Sakrifizio asko egin ditut, baina gustatzen zitzaidalako egin ditut; badakizu, gustuko lekuan aldaparik ez.

Titulu horiek garrantzitsuak izango ziren auzorako.

Añorga ezaguna egin bazen Espainian, hori nesken taldeagatik izan zen. Ohore bat izan da.

Espainiako selekzioarekin gehien jokatu duten jokalarietako bat ere bazara: 80 partida denera.

Guk gutxi jokatzen genuen, asko jota urtean hiru edo lau partida. Orain gehiago jokatzen dituzte, eta selekzioa ere hazi egin da gure garaitik hona. Futbolak aukera eman dit bidaiatzeko eta jende asko ezagutzeko. Oroitzapen bereziki onak ditut 1997an Suediako munduko txapelketan hirugarren geratu ginenekoak.

26 denboraldi egin dituzu talde berean. Denbora tarte horretan asko aldatu da egoera?

Ibilbide guztia klub berean egin dut, gainera; hori ez da oso ohikoa orain. Baina bai, denbora tarte horretan asko aldatu da dena. Emakumeen futbola hazten ari da, eta horretarako beharrezkoa da [gizonezkoen] lehen mailako taldeek emakumezko taldeak ere izatea. Asko laguntzen du ikusgarritasuna lortzen. Orain, partidak telebistaz ematen dituzte; jokalariei elkarrizketak egiten zaizkie... Gu ezezagunak ginen, eta gure inguruak bakarrik ezagutzen gintuen. Tira, egia da Oiartzunen aurkako derbietan zelaia bete egiten zela; partida berezia izaten zen...

Partida horiek jendea mugitzen zuten?

Bai. Kopako partidetan, eta Oiartzunen aurkakoetan, jendea inguratzen zen, eta zelaia bete egiten zen. Ohituta ikuslerik gabeko partidak jokatzera...

Orain ikusgarritasun handiagoa lortu du emakumezkoen futbolak. Zergatik dela uste duzu?

Prentsak emakumezkoen futbolaz hitz egiten duelako. Gure partidez ez zen ezer ateratzen, asko jota herrietako kroniketan aipamenen bat, baina, bestela, ligako emaitzak ez ziren inon agertzen.

Ligak eta kopak irabazi zenituztenean ere ez?

Ezta ere. Akaso, irratitik deituko gintuzten, baina gauza puntuala zen hori. Urtean zehar, existituko ez bagina bezala zen.

Kontrastea dago horren eta iaz Realeko emakumeek irabazitako koparekin lortu zuten oihartzunaren artean...

Ez dauka zerikusirik, garai ezberdinak baitira.

Pena ematen dizu zuei jaramonik egin ez, eta orain alde hori ikusteak?

Nik ez nuke aldatuko bizi izan dudana. Emakumeen futbola dagoen bezala egoteko, gure garaikoek egon behar zuten. Oraingo futbolariak baloratuago daudela? Akaso, baina nik ez nuke aldatuko bizitakoa. Gure garaia gogorra izan zen, baina familia moduko bat ginen.

Kirol ibilbidea amaitu ondoren, entrenatzaile titulua atera zenuen, eta ardura horretan zabiltza orain. Naturalena izan da entrenatzaile gisa hastea?

Niretzako bazen beste modu bat futbolarekin lotuta egoteko, eta niri futbolean erakutsi zidatena transmititzeko balio izan dit. Futbolarekin lotuta egoten jarraitu nahi nuen, eta horregatik atera nuen titulua. Añorgan hasi nintzen entrenatzen, Zumaiara eta Real Unionera joan nintzen gero, eta orain Martuteneko taldean dihardut. Haurren mailan hasi nintzen, eta orain kadeteekin nabil.

Ibilbide horren guztiaren aitorpena jaso berri duzu: emakume kirolarien jarduna nabarmentzen duen Carmen Adarraga saria eman dizute martxo hasieran. Nola hartu zenuen saria?

Hunkituta, ez bainuen espero. Beste kirolari bati ematen diotenean saria, esaten duzu: «Oso ondo, merezi zuen». Baina sekula ez duzu espero zu izatea omenduko dutena. Jokatu izan dut hainbat urtez futbolean, eta orain jarraitzen dut entrenatzaile moduan... Deitu nindutenean, lehen erantzuna izan zen: «Nik ez nuen ezer egin eta!». Jabetu naiz, ordea, egin nuela gustatzen zitzaidana, eta zerbaitetarako balio izan duela.

Jakitun zeunden egiten ari zinenaz?

Ez nintzen jabetzen. Batez ere ibilbidearen hasieran, ez baikinen existitzen. Gustuko genuena egin genuen, baina gero ikusten duzu atzetik datorrenari bidea erraztu diozula. Saria jasotzean izugarri urduri nengoen; hil ala biziko penalti bat botatzerakoan ere ez nintzen sekula urduri jartzen, baina orduan bai. Ez zait sekula gustatu arreta neureganatzea, eta horregatik nengoen urduri. Baina eskertuta eta hunkituta nago.


Aurkikuntza garrantzitsuak aurten ere Sanpedroburun

IX. mendearen aurrekoak izan daitezkeen hilobiak topatu dituzte Bidania-Goiatzeko Sanpedroburun dagoen aztarnategian.

Oso gustura daude Bidania-Goiazko Sanpedroburu muinoan indusketa egiten ari den taldeko kideak. «Aurten ezusteko gehiago topatu ditugu. Urtero, egia esan, aztarnategiak itxura hobeagoa du», azaldu du Iosu Etxezarraga indusketen zuzendariak. Orain arte aztarnategiko datu zaharrena IX. mendeko harlauzazko hilobia zen. Orain, aurkikuntzen arabera, lehenagoko aztarnak topatu dituzte: bainuontzi formadun lau hilobi eta IX. mendearen aurrekoak izan daitezkeela uste dute.

Hilobi horiek garai horretakoak izan daitezkeela esateko, hainbat argudio eman ditu Etxezarragak. Batetik, hilobi horien gainean harlauzazko beste hilobi bat topatu dute. «Orain arte datatuta dugun beste harlauzazko hilobia IX. mendekoa denez, eta hauek horren mailaren azpian daudenez, pentsatzekoa da lehenagokoak izango direla». Bestalde, bainuontzi formako hilobiak beste aztarnategietan IX. eta X. mende aurrekoak direla zehaztu izan ohi da. «Badirudi VIII. mendetik atzera goazela», azaldu du Etxezarragak. «Hilobi horietan aurkitu ditugun hezurrak datatzean jakingo dugu zein garaietakoak diren». Horretarako urte bukaera arte gutxi gorabehera itxaron beharko da. Bi hilobitan topatu dituzte hezurrak. Horietako batean heldu baten aztarnak topatu dituzte eta bestean haur batenak.

Datazioak IX. mende aurrekoak direla azalduz gero, Gipuzkoan topatu den hilerri zaharrenetakoa izango zen. «Hori oso interesgarria izango litzateke», dio Etxezarragak. «Erromatarren garaitik Goi Erdi Arorako garaia ez da ezagutzen, V. mendetik VIII. mendera, aztarna arkeologikoak ez direlako topatu».

Beste aurkikuntzetako bat aztarnategian dauden elizetako baten horma garrantzitsu bat da. «Harri handiz egindako horma bat topatu dugu», azaldu du Etxezarragak. «Kontua da horma horren zati bat bestea baino altuxeago zegoela, gainontzekoa buztinez tapatuta zegoen, eta harri horien gainean kare kapa bat topatu dugu. Uste dugu prestatuta zegoela aldarearen oinarria izateko».

Beraz, XII. mende inguruko elizaren absidea izan daitekeena erabili ahal izan zuten XV. mende inguruko elizaren aldarearen oinarri moduan.

Bestalde, beste hilobi batzuk ere topatu dituzte, eta beraz, hainbat mailatako hilerriak daudela erakusten du horrek. Kanpoaldera topatutako hilobiak XII. mendeko elizarekin lotura izan dezakete. «Horma bat topatu dugu hilobien eremua mugatu egiten duena, hortik aurrera ez baitugu hilobirik topatu eta». Horma horren ondoan, nerabe baten hezurdura topatu dute. Zeramika puskak ere aurkitu dituzte, horietako bat ontzi baten ertza dena, eta uste dute gutxienez IX. mende ingurukoa izan daitekeela.

Uztailaren hasieran hasi ziren indusketa lanekin eta aste honetan bukatzeko asmoa dute. Ondoren etorriko da laborategiko lana, eta datazioek eman ditzaketen ezustekoak.

Etxezarragak garbi du: «Urtero aztarnategi honek gauza interesgarriak ematen dizkigu, eta oraindik urte askotarako lana dago hemen».


San Marko zabortegia guztiz zigilatuko dute 2014ko irailerako

Azaroan hasiko dituzte lanak. 3,6 milioi euroko aurrekontua dute. Lauzpabost urtean zaborra egonkortu egingo dela baina lurrek urteetan kutsatuta jarraituko dutela azaldu dute.

Azaroan hasiko dituzte lanak, eta heldu den urteko irailerako guztiz zigilatu eta itxiko dute San Marko zabortegia. Berrogei urtez, Gipuzkoako hondakinen parte handiena jaso du zabortegi horrek. 2008an itxi egin zuten. Harrezkero, egokitze lanak egiten aritu dira.

Zabortegia guztiz itxi eta zigilatzeko lanek 3,6 milioi euroko kostua izango dute. FCCk eta Moyuak eratutako aldi baterako enpresa elkarteak irabazi du lehiaketa; obra lehiaketara ateratako aurrekontua baino bi milioi euro gutxiagoan egingo dituzte lanak.

Aste honetan erabakia hartu du kontratazio mahaiak, eta San Marko Mankomunitateak asteazkenean egingo duen batzarrean berrestea espero dute.

Zigilatzeko, zaborra lekuz mugitu beharko dute, eta usaina sortuko dela ohartarazi du Denis Itxaso mankomunitateko presidenteak. "Bizilagunek bidesari txiki bat pagatu beharko dute". Inguruetako bizilagunei ahalik eta kalte gutxien egin eta usaina murrizteko "protokolo berezia" ezarriko dutela azaldu du.

Horregatik hasiko dituzte obrak neguan. Zaborra estalita edukiko dute, eta agerian ibiliko direnean usaina kentzeko produktu batzuk botako dizkiete. Mugimendu horietan askatuko diren gasak eta metanoak biltzeko neurriak ere hartuko dituzte, ahalik eta gutxien igortzeko atmosferara.

Zaborra, zuloan zigilatuta

Zulo handi batean sartuko dute zabor guztia, zigilatzeko, "boltsa moduko batean". Zuloaren oinarria eta alboak tratatuko dituzte, ez iragazteko. Hondakinen arriskua izan ohi da, izan ere, euri ura sartzea.

Zaborrarekin kutsatu eta iragazi egin ohi da ur hori, lixibiatuak sortuz. Lurrera iragazteko arriskua izan ohi da gero. Harik eta lixibiatu gutxien sortzeko moduan prestatuko dute zaborrarentzako zulo hori, eta lurrera ez iragazteko moduan jarriko dute.

Lixibiatuen sorrera erabat saihestea ezinezkoa dela-eta, beraz, ur horiek jasotzeko eta konposatu kimiko arriskutsuenak kentzeko plantak ere lanean jarraituko du San Markon.

Hondakin horiek, zigilatuta ere, bizirik jarraituko dute lauzpabost urtez. Itxasok azaldu duenez, metanoa askatzen jarraituko dute, eta CO2ak baino hogei aldiz kalte gehiago eragiten du metano gasak. Gas horiek atzemateko eta haiekin energia sortzeko azpiegiturak ere jarriko dituzte, beraz, zigilatutako poltsa horretan.

Lauzpabost urtean, egonkortuta

Itxasok azaldu du San Markon jasotako hondakinen %40 eta %50 artean materia organikoa izan dela. Materia organikoa da usaina eragiten duena eta metano gasa sortzen duena. Denborarekin, baina, usteltzen joango da, eta lauzpabost urtean guztiz egonkortuko dela kalkulatzen dute.

Behin hondakinak egonkortuta, zabortegian beste ekintza batzuk egin beharko dituztela jakinarazi du Itxasok. Edozein kasutan, lur horiek hamarkada askotarako segituko dute kutsatuta.

Horregatik, lur horiekin etorkizunean zer egingo den ez dagoela argi eta erakunde publikoen artean denborarekin adostu beharko dela azaldu du. Donostia, Astigarraga eta Errenteriako lurrak hartzen ditu zabortegiak. Eraikuntza lanik ez, baina inguruko "korridore berdeko" parte izateko aukerak baditu inguruak, dena den, Itxasoren ustez.


Festak antolatzeko batzarra hilaren 9an

Herriko festak antolatzen hasi dira Anoetan, eta herritarren parte hartzearekin antolatzen jarraitu nahi dutenez, apirilaren 9an, asteartean, batzar irekia egingo dute udaletxean, 19:00etan. Bertara, herriko talde eta herritar oro gonbidatu dituzte, parte hartzea azpimarratuz, «festak denon gustukoak izan daitezen».


Azken egunak dira ARCOrako bidaian izena emateko

Aurten ere, Getxoko Kultur Etxeak Madrilen egiten den Arte Garaikideko Nazioarteko Feriara (ARCO) bidaia antolatu du. Interesdunek Algortako Ecuador Viajes bidaia agentzian eman beharko dute izena (Juan Bautista Zabala kalea, 944 911 842). Bidaia otsailaren 16, 17 eta 18an izango da, bi autobusetan. Prezioa, berriz, 121 eurokoa izango da, Madrilgo Foxá hoteleko (lau izar) egonaldia, buffet gosaria eta azokarako joanak barne. Arcorako sarrerak bidaiariek beraiek ordaindu beharko dituzte. Autobusak otsailaren 10ean, ostiralean irtengo dira 16:00etan, Algortako Telletxe kaleko autobus geltokitik eta otsailaren 18an, igandean, bueltatuko dira, arratsaldez.


[ARGAZKIAK] Boxeo gaua Lubaki kiroldegian

Azken urteotan bezala, sanpedroetan, boxeo gaua izan da Lubaki kiroldegian Ruben Arredondo kubatarrak gidatzen duen Zumaia Cuban Boxing klubak antolatuta. Sei borrokaldi egin ziren eta han izan zen Soraya Lopez argazkilaria bere kamerarekin ring gainean, eta kanpoaldean, gertatu zena jasotzeko. Hemen dituzue zenbait argazki.


Gizon bat atxilotu dute Eibarren, bikotekidea buruan jo eta arrastaka eramateagatik

Biktima Mendaroko ospitalera eraman zuten kolpe ugari zituela. Ustezko erasotzaileak 31 urte ditu, eta aurrekari penalak ditu indarkeria matxistagatik.

Indarkeria matxistagatik aurrekari penalak dituen 31 urteko gizon bat atxilotu du Ertzaintzak Eibarren, bikotekideari buruan ostikadak emateaz gain, lurretik arrastaka eramateagatik. Biktima Mendaroko ospitalera eraman zuten, kolpe ugari zituela.

Segurtasun sailak jakinarazi duenez, Ertzaintzak ipinitako salaketaren arabera, ostegun gauean gertatu zen erasoa, Eibarko Urki auzoko etxe batean.

Bikoteak eztabaida bat izan zuen, eta ondoren, emakumeari joka hasi zitzaion gizona, aurpegian hainbat zaplazteko emanda. Jarraian, lurrera bota eta ostikoak eman zizkion buruan, lurretik arrastaka zeraman bitartean.

Hainbat ertzain eta udaltzain bertaratu ziren abisua jaso zutenean. Biktima Mendaroko ospitalera eraman zuten zauriak artatzeko.

Ertzaintzak ustezko erasotzailea atxilotu zuen, tratu txarrengatik aurrekari penalak dituen 31 urteko gizona, indarkeria matxista leporatuta. Atxilotua gaur goizean eraman dute epailearengana.

---

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan.


Metropoli forala 2012-09-20

Goizeko argazkia Elixabete Garmendia kazetariak atera digu. Horren ondoren, Poeta Zonbien Klubean, Hedoi Etxarte eta Angel Erro Donostiako Zinemaldiaz aritu zaizkigu solasean. Gaurko honetan, Ander Perez kazetariak helarazi digu Minutu Bateko Manifestua.

Udako azken ostegun honetan Irrintzi Mendi Aterpea zabaldu dugu. Bertan nagusi, Felipe Uriarte mendizalea. Gaurko honetan bisitari berezia izan dugu aterpean: Ruper Ordorika kantaria. Horretaz gain, Abodi mendiaren inguruko ibilbidea egin dugu eta Ken Tegri espedizioko kideekin bat egin dugu.


Messiri eman diote Urrezko Baloia, laugarrenez

Andres Iniestari eta Cristiano Ronaldori irabazi die argentinarrak. Abby Wambach estatubatuarra izan da emakumezkorik onena, eta Vicente Del Bosque entrenatzailerik onena.

Leo Messi (Argentina, 25 urte) aurrelariak irabazi du berriro Urrezko Baloia, laugarrenez. Gaur arratsaldean jakinarazi dute irabazlearen izena, Zurichen (Suitza).

2012. urtean zehar 91 gol sartu zituen Bartzelona taldearekin eta Argentinako selekzioarekin, eta arloko marka jarri zuen, Gerd Muller-ena hautsita —85 egin zituen, 1972an—. Messik iaz taldeka lortutako titulu nagusia Espainiako Kopa izan zen.

Urrezko Baloiaren sarian Andres Iniesta eta Cristiano Ronaldori hartu die aurrea Bartzelonako aurrelariak.

Messi da Urrezko Baloia lau aldiz irabazi duen bakarra. Palmaresean haren atzetik dira Johan Cruyff, Michel Platini eta Marco Van Bastenek, hiruna sarirekin.

Argentinarra bada ere, Bartzelonaren harrobiko jokalaria da. 11 urte zituenenean River Plate Argentinako taldeak ez zuen onartu bere baitan, ormonetan problemak zituelako eta tratamendua oso garestia zelako —900 dolar hilero hiru urtean zehar—. Messik 13 urte zituela Bartzelona taldera joan zen probak egitera. Bartzelonak bere lehenengo kontratu profesionala eskaini zion eta, gainera, tratamendu pertsonala ordainduko zuela agindu zion. Harrezkero han da mutila.

Emakumezkoetan Abby Wambach estatubatuarrari eman diote saria, eta entrenatzailearen kasuan, Vicente Del Bosqueri (Espainia). 2012ko hamaikakorik onenean sartu dute Xabi Alonso tolosarra, Real Madrileko jokalaria.

Futbolarien Urrezko Baloia. Aurreko hamar edizioak

2011Leo MessiCristiano RonaldoXavi

2010Leo MessiAndres IniestaXavi

2009Leo MessiCristiano RonaldoXavi

2008Cristiano RonaldoLeo MessiFernando Torres

2007KakaCristiano RonaldoLeo Messi

2006Fabio CannavaroGianluigi BuffonThierry Henry

2005RonaldinhoFrank LampardSteven Gerrard

2004Andriy ShevchenkoDecoRonaldinho

2003Pavel NedvedThierry HenryPaolo Maldini

2002RonaldoRoberto CarlosOliver Khan


Gipuzkoak Bizkaiari pasatu dio lekukoa

Orio eta Mungia lotuko ditu Korrikak zazpigarren egunean. Gipuzkoako eta Bizkaiko kostaldetik ibiliko da, eta kostaldean ez dauden herrietatik pasatuko da tarteka.

Tipi-tapa dabil Korrika gelditu gabe, atzetik milaka euskaltzale dituela, eta gehiago gehituko zaizkio zazpigarren egunean ere.

Gaurkoan, Orio izan da Korrikari ongietorria egiten lehenengo herria. Kostaldeko ibilbideari jarraituz, 01:31n iritsi da Zarautzera, eta 02:54an, Zumaiara. Zestoarako bidea hartu du bertatik, eta barnealdetik ibiliko da gero, Debara iritsi arte.

Debatik Mutrikura jarraituko dute euskaltzaleek. Mutrikun Ondarroarako norabidea hartuko du, eta kostaldetik Bakioraino egingo dute euskararen alde Korrika. Tarteka, kostaldean ez dauden herriak ere zeharkatuko ditu Korrikak: Markina-Xemein, Aulesti eta Gernika-Lumo, besteak beste.

Mungia aldean emango ditu azken pausoak gaurkoan, 22:00ak aldera.

Apirilak 5, asteazkena

Orio 00:42

Zarautz 01:31

Zumaia 02:54

Zestoa 03:51

Azkoitia 05:40

Elgoibar 06:22

Deba 08:35

Mutriku 09:29

Ondarroa 10:21

Markina-Xemein 11:19

Aulesti 12:32

Lekeitio 14:15

Ea 14:54

Elantxobe 15:59

Gernika-Lumo 17:30

Bermeo 19:39

Bakio 20:58

Mungia 22:00

Mungia 22:00


Kontrol Batzordearen izendatzea aztertzen dabil Estatuko Abokatutza

Kontsultarako sortutako organoa legez kanpokoa ote den eta "legezkotasuna berriz ezartzeko" neurriak hartu behar diren ikertzen ari da.

Kataluniako Parlamentuak azaroaren 9rako sortutako Kontsulten Kontrolerako Batzordearen (Hauteskunde Batzordearen baliokidea) izendatzea aztertzen dabil Estatuko Abokatutza, Llanos Luna Espainiako Gobernuak Katalunian duen ordezkariak iragarri duenez.

Onda Cero irrati-katean egin dioten elkarrizketa batean azaldu duenez, Abokatutzak txostena idatziko du eta, legez kontrakotzat joz gero, "legezkotasuna berriz ezartzeko eta Konstituzionalaren baliogabetzea betearazteko" hartu beharreko neurriak zeintzuk diren iragarriko du.

Llanos de Lunaren esanetan, Auzitegi Konstituzionalak ezarritako behin-behineko baliogabetzea betetzen ari dela "estuki" zaintzen ari da Espainiako Gobernua. "Baliogabetzea hausten duen edozein neurri zehatz-mehatz aztertuko du Espainiako Gobernuak, eta hori da, hain justu, Estatuko Abokatutza egiten ari dena", azpimarratu du.

Artur Mas Generalitateko presidentea ere ahotan hartu du Espainiako Gobernuaren ordezkariak. "Sua pizten ibiltzea" egotzi dio Llanos Lunak, Auzitegi Konstituzionalaren epaiaren aurkako helegiteetan "pasioa eta erraietako sentimenduak" argudiatu baititu, betiere Espainiako Gobernuaren eledunaren aburuz.

Haren ustez, Masek erabilitako hitzak "ezin dira inoiz erabili, are gutxiago helegite batean", eta, horrenbestez, "arduragabekeria galanta" egin du presidente katalanak. Horren aurrean, "asaldura maila jaisten laguntzea eta lege argudioak erabiltzea" eskatu dio.


Totalitarismo - erradikalismoa

Bi hitz horiek aurka-aurkakoak dira. Totalitarismoa, inperialismoaren gogortasuna da (inperialismoaren muina); eta erradikalismoa abertzaletasunaren gogortasuna, abertzale osoa, garbia, abertzaletasunaren muina. Buru garbiketak ez dio uzten gogamenari bere askatasuna gogaltzen; bere gogalmentasuna makurtzen dio, bere gogamentasuna mugatzen dio.Mundu hontan agintarien artean, bi talde dira: totalitarismo eta erradikalismo.Sugeak, zenbat eta zanpatuago, eta indar gehiagorekin ateratzen du burua harripeko zirrikituren batetik, indar gehiagorekin hozkatzeko bere zanpatzaileei. Euskal Herrian, gezurra, legegabekeria eta justizi gabezia salatu beharra da; bestela, ez izatean ("hipokresia") bizi gara. Euskal Herrian azkatasun bila dabiltza.PPkoek, Espainiaren batasuna eskatzen dute: hau da, Espainiaren inperialismoa. ETAren indarkeria ez salatzeagatik, ANV eta Herri Batasunaren legegabetza eskatzen dute. Bada hori baino lotsagabekeria handiagorik? PPren eta PSOEren lege gabetzea eskatu al daiteke Frankoren diktadura eta GALen indarkeria ez salatzeagatik? Hala izan behar litzake, baina inperialismoan bizi gara. Askorendako indarkeria dena, beste askorendako beren askatasunerako borrokalaria da.Zanpatua bada, eta zanpztzailearen aurka borrokatzen badu, horrek demokraziaren ontasunen gainetik garaituko du (horrela uste du Lars Ulrich musikari ipar-amerikarrak, "Metro", 2007ko urriak 2. Eguna).Frankok, bizi zenean, esaten zuen: "españa, una, grande y libre". Nik erantsiko nioke: "españa, uña, grande y libre".


2016ko aurrekontua onartu zuen Plenoak: 8.753.257 euro

Astigarragako Udalak 2016an izango duen aurrekontua onartu zuen Plenoak larunbatean, EAJren aldeko botuekin, eta EH Bilduren kontrako botuekin. Andoni Gartziak azaldu zuen harrituta zegoela, Batzordean adostu ziren hainbat puntu ez zirelako sartu. Alkateak onartu zuen hala zela, eta borondatea azaldu zuen alegazio epean moldaketa horiek egiteko. Astigarragako Udalak 8.753.257 euroko aurrekontua izango du 2016an, aurreko urtean baino %11,16 gehiago.

Udal aurrekontuez gain, beste hamabost puntu bozkatu zituen Plenoak, tartean hiru mozio; guztiak onartu ziren. Mozioak ikusteko: www.kronika.eus orrian.

A3 taldeak aurkeztutako mozioa, onartua

Azken asteetan A3 autobus linea berreskuratzeko lanean aritu dira dozenaka astigartar. Sinadura bilketa egin dute, eta larunbateko Plenorako mozioa ere sartu zuten. Eguneko gaiordenean ordea, ez zegoen A3 taldeak sartutako moziorik. Hori horrela, EH Bilduk gai berdinaren inguruko mozioa sartu zuen azken orduan. Plenoan eztabaidatu ostean, alderdi guztiek erabaki zuten A3 taldeak aurkeztutako mozioa bozkatzea.

Alkateak azaldu zuen, momentuz ez zuela informaziorik, eta horregatik ez zuela taldearekin biltzeko pausurik eman. Azken orduan Diputaziotik aldaketa berri bat jaso zuela ere azaldu zuen Santosek. Bertan, Mugikortasuneko eta Garraio publikoko Zuzendari Nagusiak jakinarazten zuen, Astigarragako Udalak egindako eskariari erantzunez, apirilaren 4tik aurrera T2 lineak estentsio bat izango duela Astigarragaraino. Hala, Usurbil-Oria-Lasarte-Errekalde-Ospitaleak lineak Astigarraga Ospitaleekin batuko du, goizeko aurreneko zerbitzuan. Azaldu zutenez, linea honek ordutegi gehiago izatea ere aztertzen ari dira. EH Bilduko bozeramaileak azaldu zuen, hau partxe bat besterik ez dela, eta besteak beste, unibertsitateekin loturarik ez duela. Alkateak azaldu zion, Diputazioak konpromisoa hartu duela ordutegia zabaltzeko.

A3 taldeko kideak ere Plenoan izan ziren larunbatean, eta Alkateari eskatu zioten, indarrak batu eta A3 berreskuratzeko borroka egin behar zuela. Zein jarrera zuen galdetuta, Alkateak erantzun zuen astigartarrek ahalik eta zerbitzu onena izatea nahi duela. A3 taldekoek eskatu zioten proposamen bat adostea denen artean, eta hori defendatzea Diputazioan. Batzuen eta besteen posizioa jakinda, A3 taldeak aurkeztutako mozioa bozkatu eta onartu zen: EH Bilduk alde bozkatu zuen eta EAJ abstenitu egin zen.

Mozioan eskatzen da, besteak beste, talde politiko guztiek bat egitea A3 taldeak eskatzen duenarekin; Batzorde bat eratzea alderdi politiko guztietako eta A3 taldeko ordezkariekin; lehentasuna ematea aldarrikapenari eta Diputazioarekin bilera eskatzea; eta Udalak bileran inguruko informazio zuzena ematea, eta lortu arte ez etsitzea.

Amaia Zuriarrain, Bake Epailea

Bake Epailea eta ordezkoa aho batez onartu zituen Plenoak. Amaia Zuriarrain Ezponda izango da Bake Epailea, eta Iñaki Bilbao Ibarra ordezkoa.

Lanpostu zerrenda eta Eudeleko zirkularra

Astigarragako Udalak 2016an izango duen plantilla eta lanpostu zerrenda ere, aho batez onartu zuen Udalak; 15 laneguneko epean jendaurrean egongo da.

Bestalde, Eudelen zirkularra ere aho batez onartu zuen Plenoak. Bertan aurreikusten da, besteak beste, 2016ko ordainsariak %1 igotzea.

Hiru ordenantza berri

Hiru ordenantzari ere, behin betiko onarpena eman zien larunbateko Plenoak: hots kutsaduraren kontrakoa; salmenta ibiltaria arautzen duena; eta ibilgailuen aparkamenduko denbora erregulatzen duena.

STUArekin, desadostasunak

Minusmore eta STUA enpresako jabeekin hirigintza hitzarmena sinatzea ere, onartu zuen larunbateko Plenoak, aho batez. Enpresako ordezkariak Plenora gerturatu ziren larunbatean, eta hitzarmen horrekin duten desadostasuna azaldu zioten Plenoko ordezkariei. Eta beraien lizentzia eskaera zertan den ere, galdetu zuten. Plenoko ordezkariek, nahiz eta hitzarmena onartu, alegazio epean STUA enpresari beharrezkoak ikusten zituen moldaketak eskatzea proposatu zioten. Era berean, elkar ulertzeko pausuak ematea ere aztertuko zutela azaldu zuten.

Izendegi aldaketa eta bi obra

Ermaña baserriak egun duen Manixe bidea 1 zenbakiari izendegia aldatzea onartu zuen Plenoak; Sagardotegi Zeharra 20 izango da orain.

Kiroldegiko eta ikastolako obrak ere, aztergai izan zituzten; biak onartu zituzten, aho batez. Kiroldegiaren kasuan, berritze lanen bigarren faseko exekuzio proiektua onartu zuten; eta ikastolaren kasuan, obraren 3garren ziurtagiria.

EH Bilduk eta PSE-EEren bi mozioak onartuta

Bi mozio aurkeztu zituzten larunbateko Plenoan EH Bilduk eta PSE-EEk. Aurreneko mozioan eskatzen zuten, Eusko Jaurlaritzak Gizarte Larrialdietarako Laguntzen gastu osoa bere gain hartzea. Eta bestean, energia-pobrezian dauden pertsonei energia-hornidura ez mozteko neurriak hartzea. Biak onartu ziren aho batez.

Hiru hitzarmenak, nuloak

Legegintzaldia hasi denetik, Behemendi, Areizaga eta Eternal Runningekin Udalak sinatutako hiru hitzarmenak nuloak izan direla salatu zuen EH Bilduk, bukaeran: «ez da partidarik aurreikusi eta ez dituzte bete beharreko prozedurak bete».


Aste bukaerak dakarrena

Konturatu gabe beste aste bukaera bat irsiten zaigu eta CC BURUNDA TxEko neska mutilentzat lasterketaz beterik dator.

Juniorrek bi lasterketa izango dituzte. Larunbatean Zegaman 16h00tatik aurrera eta Igande goizean 11h00tan hasita Zangotzan izango dute lasterketa.

Kadeteek berriz Larunbatean Arronizen 56km beteko dituzte 16h00tatik aurrera eta Igandean Abadiñon gaztetxoak sariko 3ª lasterketa ospatuko dute 16h30tan hasita.

Eskoletako neska mutilak berriz Artikan izango dute NKJ hirugarren lasterketa eta aurten berrikuntzarekin dator, lasterketa Artika zaharrera igo dute, lekuz aldatu.

ZORTE ON DENEI!!!!! !


Garaipen garrantzitsua, Hernanik

Pilak ondo kargatuta hasi du urtea Hernanik. Santo Tomas Lizeoaren aurka 59-61 irabazi du asteburuan. Partidu estua izan zen hasieratik bukaerara, eta hernaniarrek lan haundia egin zuten, Santo Tomas Lizeoa bezalako talde indartsu bati aurrea hartzeko. Garaipen garrantzitsua izan da hernaniarrentzat, porroten zerrenda eteten baitute horrela.


Aman komunak sarea Gipuzkoako Aldundiaren publizitate instituzionala aztergai asteon ARGIAn

Argia astekariak dakarren gaiak astero bezala lander Arbelaitzek ekarri dizkigu. Gaurkoan azaleko erreportajea eta bi elkarrizketa izan ditugu mintzagai: Publizitate eta babesletza instituzionala Gipuzkoako aldundian. Aman Komunak sareak, herri mugimenduko hainbat taldek eta kidek osatzen duten ekimenaren inguruko elkarrizketa eta Uxue Lopez Telekomunikazio ingeneriarekin izandako solasaldia ekarri digu.

https://bilbohiria.com/docs2/2018/ibaizabal/180222_ArgiaLander.mp3

Deskargatu hemen.


Koadrilen arteko areto-futbol txapelketa

Adarve Pozgarri Derioko taldeak lehenengo aldiz antolatu du koadrilen arteko areto-futbol txapelketa. Txapelketa ekainaren 5etik 7ra bitartean izango da. Gizonezkoen taldeei zuzendutako ekintza da, baina emakumezko taldeek ere parte hartu nahiko balute eta Pozgarri taldeak eskaera nahiko jasoko balu, emakumezkoen txapelketa ere antolatuko litzateke. Txapelketan gehienez 12 talde arituko dira eta bakoitzak 50 euro ordaindu beharko du inskripzio moduan. Batutako dirua irabazleen artean banatuko da: 300 euro, irabazleentzat; 200 euro, bigarren lotzen direnentzat; eta 100 euro, hirugarren lotzen direnentzat. Txapelketa Derioko kiroldegian jokatuko da eta kanpoaldean txosna bat jarriko dute partidak girotzeko helburuarekin. “Dirua tartean egon arren, Pozgarri taldeak ez du sosik irabaziko, ezta nahi ere. Izan ere, kirola bultzatu nahi dugu; Derioko lagunak hurbil daitezela, partidatxo bat joka dezatela, eta gero hirugarren zatia egin dezagula txosnan”, esan digu Unai Ezkurra Pozgarri taldeko presidenteak.


Del Pozo eta Regillaga txapeldun, Altsasuko duatloian

Paula Del Pozo alegiarra eta Aitor Regillaga tolosarra izan dira esprint distantzian jokatu den IX. Altsasuko Duatloiaren irabazleak. Hasteko 5 kilometro egin zituzten korrika, 22 kilometro bizikletan eta bukatzeko beste 2,5 kilometro korrika.

Regillagak Amandarri TT taldea ordezkatuz parte hartu zuen, eta gizonezkoen proban Tolosaldea TT taldeko lau kirolarik parte hartu zuten. Asier Mujikak bosgarren amaitu zuen, Aitor Landak 28., Andoni Matxainek 29. eta Asier Capak 42.

Regillagak bizikletan oinarritu zuen bere garaipena, korrikako lehen zatian segundo batzuk atzetik bukatu baitzuen. Azkeneko zatian korrika azkarrago egin zuen tolosarrak eta bigarrenari helmugan 28 segundo atera zizkion.

Saltoki Diquesi Trikideak taldeko Del Pozok, berriz, korrika egin beharreko bi zatiak baliatu zituen txapela janzteko. Lehen zatian lortutako segundoak bigarren egin zuen Uxua Idiazabalek kendu zizkion bizikletan. Azken zatira bateratuta iritsi ziren, baina hor abantaila handia atera zion alegiarrak, azkenean 52 segundoko tartearekin irabazi baitzuen duatloia.


Lehen urtea ospatu dute Egia auzoko baratzean

Baratzean hasi berri diren gazte askoren antzera, nola oso ongi jakin gabe baina zer edo zer egiteko gogotik sortu zen duela urte eta erdi inguru Donostiako Egia auzoko baratzea. “Auzoko hainbat gazte gogotsu geunden baratzaren kontuarekin. Urumea ondoan bazeuden beste alor batzuk lehenagotik okupatuak, eta bertan tokia bazegoela ikusita, sartzea eta pixkanaka lurra lantzen hastea erabaki genuen”. Ainhoa Gutierrez del Pozo kideak kontatu dizkigu proiektu txiki horren ingurukoak. Maiatzaren 21ean bete dute lehen urtea.

Arituz ikasten omen da

Hasieran inork gutxik zekien baratzea nola landu. “Baratzea ereiten genuen lehen aldia zen gehienontzat”. Urte honetan, ordea, pixkanaka ikasten eta hobetzen joan dira. Neguan, adibidez, teilatua egin dute euri ura aprobetxatu ahal izateko. Baratzean ur-sarrerarik ez dutela jakinda, aurrerapen garrantzitsua. “Iaz hor ibili ginen 25 litroko ur bidoiak garraiatzen, eskuz”.

Lanerako nahiko modu “librean” antolatzen dira gazteak, eta hainbat formatu probatu dituzte denbora honetan. Udan, adibidez, lan gehiago dagoela eta, zaintza asteak banatzen zituzten baratzea ureztatu, belar txarrak kendu eta bestelako lanak egiteko. Neguan, berriz, lana lasaiagoa denez, astean egun bat jartzen zuten elkartzeko. Uzta denen artean banatzen dute baratzezainek.

Urtebeteko uzta

Maiatzaren 21ean ospatu zuten auzo baratzearen lehen urteurrena. Auzolanarekin eman zioten egunari hasiera: “Baratzean 30 bat lagun bildu ginen goizean lanerako”. Eguerdian, berriz, 40 gazte inguru elkartu ziren bazkaltzera. Osagai nagusiak, baratzeko barazkiak. “Lehengo urtean Porrontxo jaietako auzo bazkaria egiteko baratzeko uzta erabili genuen”, azaldu du Gutierrezek.

Hurbilekoen arteko ospakizuna izanik ere, tokia ezagutzen ez zuten hainbat pertsonek lehen bisita egin zioten Egiako auzo baratzeari. “Norbaitek gogorik baldin badu bertan tokia baduela ikusteko aukera ona izan da”, dio baratzeko kideak. Landatzeko, ikasteko, nahiz uzta jasotzen jarraitzeko.


Mugikortasun mozketak aldatu egingo dira Eduardo Chillida eta pasealeku Berrian


Foruak, hankapean

Azken legealdian Nafarroako Parlamentuak onartutako hamasei legeren aurka helegitea jarri du Espainiako Gobernuak Auzitegi Konstituzionalean.


Arabako aurrekontuak onartu dituzte EAJk, PSEk eta PPk

EH Bilduk, Ahal Dugu-k, Orain Arabak eta Irabazik aurkako botoa eman dute. Arabako Foru Aldundiak 481 milioi euro izango ditu gastatzeko 2018an.

Abenduaren hasieran sinatu zuten EAJk eta PSEk aurrekontuen inguruko akordioa PPrekin, eta gaur azken urratsa egin dute Arabako Batzar Nagusietan: 2018ko aurrekontuak bozkatu eta onartu dituzte. Hiru talde horien aldeko botoa ez ezik, Ciudadados alderditik kanporatua izan zen eta egun talde mistoan dagoen batzarkide independiente baten babesa ere izan du aurrekontuak. Guztira, 29 batzarkidek babestu dute proiektua. Kontrako botoa, berriz, honako talde hauek eman dute: EH Bilduk, Ahal Dugu-k, Orain Arabak (Ahal Dugu-tik kanporatutako lau batzarkideek osatzen duten taldeak) eta Irabazik. Orora, hogei boto. Horiek horrela, Arabak 481 milioi euroko aurrekontua izango du datorren urtean, aurten baino %2,92 gehiago.

EAJk eta PSEk PPrekin hitzartutako akordioari esker, heldu den urteko aurrekontuetan lau milioi euro inguruko zuzenketak txertatu dituzte. Aurrekontuak ez ezik, zerga erreformaren inguruko akordioa ere erdietsi dute hiru aldeek. Azken bi urteotan EH Bilduren babesari esker atera ditu aurrera aurrekontuak Ramiro Gonzalez ahaldun nagusiak. Gaurko eztabaidan, Kike Fernandez de Pinedo bozeramaileak salatu du aurrekontuekin Arabak "galdu" egingo duela, politika ekonomikoak "eskuineko norabidea" hartu duelako.

Gonzalezek, ostera, "oso albiste ontzat" jo du aurrekontuak onartu izana. Uste du PPrekin lortutako akordioak sendotu egiten duela legealdian bilatutako "egonkortasuna, normaltasuna eta elkarrizketa".


Diputazioaren Kudeaketa Planaren berri eman du Maria Jesus Aranburuk Azpeitian

Herriko hainbat elkarte, talde eta erakundetako ordezkariak gonbidatu zituzten bilerara

Kezkarik handiena sortu zuen gaia errepide sarearena izan zen

Gipuzkoako Foru Aldundiko Kultura eta Euskara Departamenduko diputatu Maria Jesus Aranburu Azpeitian izan zen atzo, urriak 21. Gipuzkoa Eraikitzen egitasmoaren barruan, Gipuzkoako Foru Aldundiko ordezkariak herriz herri ari dira Diputazioak azken hiru urteetan landutako Kudeaketa Planaren berri emanez, eta atzokoan Azpeitiaren txanda izan zen.

Herriko hainbat elkarte, talde eta erakundetako ordezkariak gonbidatu zituzten bilerara eta hemeretzi lagun elkartu ziren azkenean Sindikatu Zaharrean. Kezkarik handiena sortu zuen gaia errepide sarearena izan zen. Ekitaldira gerturatutako herritar baten iritziz, "bailaran egiten diren inbertsioak hutsaren parekoak dira. Elgoibarrek, Zumarragak, Tolosak eta Zarautzek osatzen duten sarearen erdian gaude gu, Gipuzkoako errepide sare nagusietara gerturatzeko loturarik gabe". Era berean, garraio publikoaren zerbitzua indartzeko eta areagotzeko dagoen beharra azpimarratu zuen.

Maria Jesus Aranburuk bailara N1 errepidearekin lotzeko aurre-proiektua martxan dela erantzun zion. "Azpeitia eta Azkoitia arteko saihesbidea egingo da eta, hori amaituta, Zumarragarekin lotura gauzatuko da. Lan horiek noiz exekutatuko diren ezin dizuet argitu, baina aurreratu dezaket proiektu hori gauzatzeko 2011ko aurrekontuetan diru partida bat bideratu dela".

Garraio publikoaren harira, "azpeitiarron beharrak ez dituela asetzen" onartu zuen Kultura eta Euskara diputatuak. Lurraldebus zerbitzua kudeatzen duen enpresari emakida abenduan amaitzen zaiola jakinarazi zuen eta enpresa berriak bete beharko dituen baldintzen artean "Azkoitia-Azpeitia lotura hobetzea, Donostiara eta Elgoibarrera gerturatzeko erraztasunak ematea, ordutegia areagotzea edota inguruko herri txikietako biztanleei zerbitzua hobetzea" daudela nabarmendu zuen.

Gipuzkoa Eraikitzen izeneko ekimena Aldundiaren kudeaketa herritarrekin partekatzeko eta aztertzeko helburuarekin sortu du Gipuzkoako Foru Aldundiak. Joan den uztailaren 2an onartu zen Gizarte Parte-Hartzeko Foru Arauaren lehenego ekimena da Gipuzkoa Eraikitzen. Gipuzkoako diputatuak nahiz foru zuzendariak lurraldeko udalerrietako talde eta herritarrekin bilduko dira otsaila bitartean, herritarrei kudeaketa planaren exekuzioa eta emaitzak helarazteko eta haien iritzi eta ekarpenak jasotzeko.


Yeray Swansearen kontra jokatzeko deialdian sartu da

Yeray Alvarez lehen taldeko jokalariak parte hartuko du Athleticek U23 Premier League jokatzeko egingo duen deialdian. Neurketa asteazkenean jokatuko da.

Yeray Alvarez lehen taldeko jokalariak parte hartuko du Athleticek U23 Premier League jokatzeko egingo duen deialdian.

Partida abenduaren 20an, asteazkenean, Swansearen aurka izango da eta lehia Landore Training Ground futbol zelaian jokatuko da.

Beraz, defentsa zuri-gorria prest da berriro ere Athleticen elastikoa janzteko. Txema Añibarrok zuzentzen duen taldea Bilbao Athleticeko, Baskoniako zein Ohorezko Mailan aritzen den taldeko jokalariaz hornitzen da.

Neurketa iluntzeko 20:00etan jokatuko da.

Yeray taldekideekin batera entrenatzen hasi zen aurreko hilean, barrabiletako minbizia gainditu eta ekainetik bajan egon eta gero. Lehen egunetan Xabi Clementerekin batera aritu zen, errekuperazio ariketa batzuk egiten, eta ondoren taldekideen erritmora.


Gorabide, pertsona irisgarriak prestatzen

Gorabide eta BBK elkarteak sustatutako "Pertsona irisgarria" programan, desgaitasun intelektuala duten pertsonek trebatu egiten dituzte bezeroaren arretan diharduten langileak.

Gorabide eta BBK elkarteak "Pertsona irisgarria" programa sustatu dute. Proiektu honen bidez, desgaitasuna duten pertsonek euren beharrak helarazten dizkiete jendaurrean lan egiten duten profesionalei, bai eta zein zailtasunei egiten dieten aurre, adibidez, museo batean parte hartzen dutenean.

Zer da pertsona irisgarria? Galdera honekin, saioaren atal teorikoa irekitzen dute, non desgaitasun intelektuala duten hiru pertsonek langileei zein egoerei aurre egiten dieten azaltzen diete, zein jarrera aurkitzen dituzten, edo beraiei buruz dauden aurreiritziek inguruan hitz egiten diete. Zalantza gehienak ez elkar ondo ez ezagutzeagatik. Eta hori konpontzeko, euren esperientziak kontatzen dizkiete, zein egoeratan dauden. Eta ariketa praktikoak ere antolatzen dituzte: "telefono izorratua" deiturikoa adibidez. Langileen artean mezu bat banatzen dute, eta hauek modu errazean azaldu behar diete.

Helburua desio komun baten topagunea da, elkar ulertzea. Eta helburu hori lortzeko, ez dago entzutea besterik. Orain, Itsas museoan ari dira jardunaldiak burutzen. Datozen hilabeteetan, beste erakunde batzuetara joango dira, hala nola, Eusko Jaurlaritza, Bilboko Udala edo metroa.


Xabier Lete, hizpide eta eredu

Elkarbizi taldeak “Elkarbizitzaren zoru etikoa eraikitzen” jardunaldiak antolatu ditu Buruntzaldean.

Bideoa: Solasaldiaren aurkezpena | Kronika:

Sustatzaileek asmo zehatza dute, “eskualdean zoru etikoa eraikitzen lagundu nahiko genuke Elkarbizi taldekoek. Gure asmoa da indarkeriagatik kaltetutako elkarbizitza bere onera ekartzen laguntzea. Batzuk ‘gatazka’ delako horren gaineko agenda politikoa garatu nahi badute ere, gure lehentasuna bestelakoa litzateke: gaiztotutako gizarte-harremanak berreraikitzea. Elkarrekin bizitzeko bidea bilatzea denon obligazioa da, eta ez gatazka berriak irekitzea. Gure bailaran sufritu izan dugun indarkeriaren errealitate bidegabea gaitzestetik abiatuta. Gizarte-konfidantza eraberritzeko asmoarekin, soilik lortu daitekeena gizaki bakoitza eta ororen duintasunari errespetutik abiatuz gero”.

Jardunaldi horien baitan Xabier Lete hizpide izango dute Urnietan. Hurrengo astelehenean, martxoak 23, mahai-ingurua antolatu dute Lekaion Felipe Juaristi, Inazio Mujika eta Jon Sarasua kulturgileen parte hartzearekin. Iluntzeko 19:30ean hasiko da “Xabier Lete, erreka zikinen ur garbien bila” izenburupean. Antolatzaileek Leteren aipu hau erabili dute solasaldia iragartzeko: “Utopia, definizioz, inon ez dagoen lurraldea da, eta, askotan, gehiegikerien koartada da. Ez, nik ez dut amets handirik behar; ez dut gezurretan bizi nahi. Proposa diezazkidatela erreforma zail baina posibleak, jendearen bizimodua hobetu dezaketenak. Ez dezala inork, etorkizuneko paradisu-jardinaren izenean, kale-bazterreko lore bat bakarra ere zanpatu”.

Solasaldia Lekaion hurrengo astelehenean, 19:30ean hasita


Autoa erosteko hilabeterik onena

Gas isurien araudi berriaren eraginez, abuztuan nabarmen apaldu dira auto berrien prezioak.


Bergara-Antzuola, gaur Agorrosinen

Bergara Kirol Elkarteak antolatuta, Bergara Hiria futbol txapelketa jokatuko da aste bukaeran. Atzo, eguena, lehen finalerdian, bigarren erregional mailako Bergarak 1-3 galdu zuen Aloña Mendiren aurka. Beraz, oñatiarrak dira lehenbiziko finalistak. Gaur, egubakoitza, Antzuola eta Bergara izango dira aurrez aurre Agorrosinen.

Gaurko partidua 18:30ean jokatuko da. Partiduaren aurretik Bergara KEko presidente izandako Jesus Mari Larrañagaren eta Luis Herzogen alde minutu bateko isilunea gordeko dute. Manu Diazen taldearen maila neurtzeko egun aproposa izango da gaurkoa. Gainera, aurkaria ez da nolanahikoa izango: aurreko denboraldian Antzuolak bi partiduak irabazi zizkion Bergarari. Bi taldeak lehen erreginal mailan lehiatuko dira aurten ere.

Txapelketako finala bihar, zapatua, jokatuko da Agorrosinen, 18:30ean. Esan bezala, gaurko partiduko iirabazleak Aloña izango du zain biharko finalean.

San Martin torneoa, Bergaratik kanpo

Bestalde, BTLS futbol taldeak antolatutako San Martin futbol txapelketa Bergaratik kanpo jokatuko da azkenean, Ipintzako futbol zelaia ez dagoelako oraindik erabiltzeko moduan. Hasiera baten Udala Bergara KErekin jarri zen harremanetan txapelketako finala Agorrosinen jokatu ahal izateko, baina azkenean ez da akordiorik izan. Gauzak horrela, Antzuolan eta Legazpin jokatuko dira partiduak. Bihar, zapatua, izango dira finalerdiak: lehenbizikoan Mondra eta BTLS izango dira aurrez aurre, Antzuolako Estala futbol zelaian, 11:30ean. Arratsaldean, UDAk eta Anaitasunak neurtuko dituzte indarrak Legazpiko Bikuña futbol zelaian, 15:00etan. Finala Legazpin bertan jokatuko da domekan, 18:00etan. Aurretik, 3. eta 4. posturako partidua jokatuko dute finalerdietako galtzaileek.

Julen Aranburuk eta Ibai Igarzak zuzentzen dute lehen erregional mailako BTLS taldea. 34 jokalari dituzte euren aginduetara eta 9 deskarte egin beharko dituzte hurrengo aste bukaeran liga hasi baino lehen. Ilintxa hartuko dute ligako lehen jardunaldian, Ipintzan.


SOINUGELA: Munduari buelta musika entzuten

Egunotan jendeak bidaiatzeari ekiten diola eta, munduari buelta bat eman diogu, abiapuntua eta helmuga Euskal Herrian duen musika itzulia. Gurean abiatu gara, Hiru Truku taldearen Bart amarretan entzunez. Askoz lehenagokoa zen balada beraren beste bertsio bat, Alan Lomax– etnomusikologo estatubatuarrak 50eko urteetan bildutako beste bertsio bat aurkitu dugu, Sotero Erauzkini Zeanurin jasoa eta duela urte batzuk The Spanish Recordings: Basque Country – Biscay and Guipuzcoa diskoan jasotakoa.

Shetland irletara heldu gara ondoren, bertan, Phil Cunningham soinularia eta Ali Bain fiddle jolea entzun ditugu Violet Tulloch piano jolearen omenez sortutako Queen of Larwick doinuan. Handik Suediara abiatu gara, bertan, Höns Polka doinua entzun dugu Totte Mattson-en eskutik. Gero Errusiara egin dugu salto, Dmitri Pokrovsky Ensemble-ren Porushka kanta entzuteko. Greziara heldu gara azkenik, Elafteria Arvanitaki entzutera.

Afrikara igaro gara gero, Mediterraneoaren hegoaldera, eta Algerian geldialdia egin dugu Souad Massi eta bere Ghir Enta famatua entzuteko. Basamortuan barneratuta, touareg exonimoagatik ezagutu genuen Kel Tamasheq edo Tamasheq herria aurkitu dugu, eta bertan Nigerreko Etran finatawa taldearen musikarekin dantza egin dugu. Afrikan barna, hegoaldera eginez, Senegaletik pasatu gara, New Yorken oinarritutako Africando taldearen Nina Nina entzunda. Hegoalderago, Ghanan, The Guitar and Gun diskoko Nyame Bowade kanta entzun dugu, F. Kenya’S Guitar Band-en eskutik.

Esklabuek egindako bideari ekin diogu Afrikatik, Atlantikoa zeharkatuta, Brasilera igarota. Bertan, La flor de la canela entzun dugu Caetano Velosoren ahotik. Jamaikan Baby Elephant Walk klasikoa entzun dugu, The Skatalites-en bertsioan. Mexikon La llorona entzun dugu Lila Downsen bertsioan. AEBetan, Billie Holidayren Good Morning Heartache ezagunak lagunduta, iparraldera jo dugu, Kanadako Eskozia Berrira, The Rankin Family taldearen North Country entzutera.

Handik Asiarantz egin dugu jauzi handia, Hawaii irletatik igarota, bertan duela urte batzuk Steve Earleren My Old Friend The Blues kantaren bertsioa egin baitzuen Cyril Pahinui-k Ry Cooder-en laguntzarekin. Pakistanera gero, Nusrat Fateh Ali Khan-en Mustt Mustt diskoa ezagutzeko. Itzulia amaitzear dela, Espainiatik igaro gara, bertako Def Con Dos taldearen Dación en Pogo entzun ondoren, Euskal herrira iritsi gara, Unidad Alavesa taldearen Su eman entzuteko garaiz.

https://bilbohiria.com/docs2/2017/soinugela/170413_soinugela_kontinenteetan.mp3

Deskargatu hemen.

https://www.youtube.com/watch?v=utXzvAj7yfA


Bekak, pentsioak eta zorraren interesak, handituko diren sail bakarrak

Kontuak inoizko zorrotzenak izango dira. Antza, Mariano Rajoyren Exekutiboak 40.000 milioi euroko murrizketak egingo ditu, zorraren interesak ordaintzeko

Espainiako Gobernuak 2013ko Aurrekontuen lege-proiektua aurkeztuko du gaur, balizko erreskatearen itzalean. Aurtengo aurrekontuak murrizketek markatuko dituzte, 40.000 milioiko aurrezpena egitea espero baita. Horietako 25.000 murrizketa berrietatik lortu nahi dituzte, eta beste 15.000 milioiak zergen bidetik.

Aurrekontu proiektu horretan % 1 handituko dute pentsioen zenbatekoa, eta Kontsumoko Prezioen Indizea (KPI) konpentsatzen jarraituko dute, Gobernuko iturriek azaldu dutenez.

Kontuak inoizko zorrotzenak izango dira. Antza, Mariano Rajoyren Exekutiboak 40.000 milioi euroko murrizketak egingo ditu, zorraren interesak ordaintzeko (38.000 milioi euro ordaindu behar dituzte).

Gabonetako aparteko soldata

2012ko Aurrekontuetan, Gobernuak 27.300 milioi euro murriztu zituen, 29.246 milioi euroko interesak ordaintzeko.

Hurrengo urtean, funtzionarioen soldatak izoztuko dituzte berriro, hirugarren urtez jarraian. Dena dela, Gabonetako aparteko soldata berreskuratu egingo dute.

Oro har, Ministerioen gastuak % 12,2 murriztuko dituzte, 31.057 milioi euro arte.

Gizarte-Segurantzaren Erreserba Funtsa

Sistemaren diruzaintza arazoak konpontzeko helburuarekin, Gobernuak Gizarte-Segurantzaren Erreserba Funtseko 3.063 milioi erabiltzeko arau bat onartu du.

Iragan den abuztuan, Gobernuak Prebentzio eta Birgaitze Funtsa erabili zuen, 4.400 milioi hartu baitzituen Gizarte-Segurantzak altxortegi arazoak izan zituenean.

Loteria sariak % 20 zergapetuko dira

824 milioi lortzeko asmoz, Estatuko Loteriak emango dituen 2.500 eurotik beherako sariak % 20 zergapetuko dira, Ministro Kontseiluak onartu berri dituen neurri berrien arabera.

% 30 gutxiago kulturarentzat

Kulturaren kasuan, aurrekontua % 30 jaitsiko da iazkoarekin alderatuta. Kopuru hori are lazgarriagoa da orain dela hile batzuk gertatutako BEZaren igoera kontuan hartzen bada.

Murrizketa horiekin guztiekin, BPGaren % 4 eta 600.000 lanpostu sortzen dituen kulturaren munduak bere diru-sarrerak % 70 murriztu direla ikusi du azken lau urteetan.


Sakabanatzea salatzeko manifestazioak egin dituzte

Zapatuan hiriburuetan egin zituzten sakabanatzea salatzeko manifestazioak; Debagoienean, egubakoitz eta domekan.

Marixol Iparragirreri elkartasuna adierazteko eta bere osasunaren berri emateko manifestazioa egin zuten atzo Eskoriatzan. Familiakoek asteburuan izan dute Marixol ikusteko aukera, gose eta egarri greba utzi zuenetik lehenengoz. “Gogor, baina arrasto asko igarri dizkiot” adierazi zigun bere ahizpak. Hurrengo zein espetxera eramango duten ez dakitela ere adierazi zigun; “beraz, ez dakigu grebara eraman zuten eskariak beteko dituzten ala ez”, adierazi zuten bere familiakoek.

Sakabanatzea salatzeko

Bestetik, hiriburuetan deitu zituzten Askatasunak eta Etxeratek manifestazioak atzoko; euskal presoen sakabanatze politika salatzeko helburuarekin egin zuten deialdia. Horren haritik, egubakoitzean ere egin zuten kale agerraldia. Eskualdeko Ospitalearen aurrean elkartu ziren manifestariak egubakoitz arratsaldean. Han ordu laurden batuta egon ostean, ibilbideari ekin zioten eta Arrasateko hainbat kale zeharkatu zituzten Euskal presoak Euskal Herrira zioen pankartarekin. Ospitalearen aurrean hasi nahi izan zuten manifestazioa, hantxe jarraitzen zuelako Patxi Cabo preso antzuolarrak, ebakuntza egitera ospitalera eraman zutenetik.

Salaketa gehiago

Gaur ere, prentsaurrekoa egingo dutela iragarri zuten manifestariek; izan ere, “azken egunotan salatzeko moduko gertaera asko bizi izan ditugu eta, hortaz, datorren domekan Barañainen egingo den manifestaziorako dei egin gura dugu, Karmele Solagurenen heriotza salatu, Patxi Caboren egoeraren berri eman eta Marixol Iparragirreren egoeraz azalpenak emateko”.

Deialdia gaur da, 18:30ean, Arrasateko plazan.


Emakume bat atxilotu dute Loiun 4,3 kilo kokaina maletan zituela

Merkatuan 250.000 euroko balioa dauka Guardia Zibilak konfiskatutako droga.

Guardia Zibilak emakume bat atxilotu zuen joan den astean Bilboko aireportuan 4,3 kilo kokaina maletan ezkutatua zituela, Espainiako Gobernuaren Ordezkaritzak gaur jakitera eman duenez.

Emakumea Sao Paulo (Brasil) hiritik zetorren, eta Madrilen eskala egin ostean, Bilbon gelditu zen; orduan, poliziek maleta miatu zioten.

Maletak konkor bat zuela antzeman zuten poliziek eta, azpian ezkutatuta, plastikozko bi xafla aurkitu zituzten. Xafla horietako bakoitzaren barruan hauts zuri antzeko bat aurkitu zuten. Analisien ostean, hauts zuri hori kokaina zela ondorioztatu zuten.

Maletak konkor bat zuen, eta azpian, ezkutatuta droga zegoen.

Merkatuan 250.000 euroko balioa duen 4,34 kilo kokaina atzeman du Poliziak.

Emakumea atxilotu zuten osasun publikoaren aurkako droga-trafiko delitua egotzita.


Antzerki zikloa despeditzeko asteburuan sesio bikoitza

Gaur, 22:00etan, El Bucleren Nosotras eta igandean, 20:00etan, Txalo produkzioen Erdibana antzezlanak ikusteko aukera izanen da Irurtzungo kultur etxean.

Irurtzungo antzerki zikloa asteburuko bi emanaldiekin despedituko da. Hasteko, gaur, Leire Ruiz (Isabel) eta Maiken Beitia (Josefina) aktore nafarrak eszenatokira igoko dira Nosotras antzezlana jokatzera, Migel Martinezek zuzenduta. Joan den mendeko 40ko hamarkadara eramenen gaitu Alberto Igelsiasen obrak. “Bizi, gizarte, harreman eta familia” baldintzengatik ahizpa bakoitza alde banatan dago; bata errepublikarra den bitartean beste frankista da.

“Minagatik eta ezinikusiagatik” banatuak dauden bi ahizpak hiru egoeratan bat eginen dute eszenatokian: milizia eta espetxeko egoera gogorretan lehenik eta erbestean azkenik. Ezin dute elkar ulertu. Elkar besarkatu nahiko lukete, baina ezin diote bereari utzi, besteari arrazoia ematea litzatekeelako.

Bi aktoreen konpainia da El Bucle eta Irurtzunen gaur eskainiko duten obra euren lehen ekoizpena da. Londongo antzerki dokumentalaren oinordekoa da antzezlana. Emanaldian zehar Francesco Casalik pianoa zuzenean jotzen du.

Komedia beltza euskaraz

Umoretsu despedituko da antzerki zikloa igandean. Jose Ramon Soroizek eta Iker Galartza aktoreek jokatzen duten Erdibana antzezlanarekin. Bien ama azkenetan da,

enbolia eta gripeak jota. Anaietako batek burusoil geratzen ari den emakume berekoia du, enpresa hondoratzeko arriskuan eta erretreta hartzeko garaia gero eta urrutiago; beste anaia ama zaintzeaz arduratzen da. Baina antzezlanean asteazkenero ama bisitatzera agertzen den Jehovako testigu bat ere ageri da.

Banku libreta asko, baina diru gutxi aurreztuta eta saldu beharreko etxe bat. Amari bultzadatxo bat eman nahian, amaigabeko gau batean, ezkutuan gordetako sekretuak eta hainbat elementu gehiago sortuko dira.


Emakume bat hil da auto-istripuz, Deban

43 urteko emakumezkoaren autoak horma bat jo du N-634 errepidean.

43 urteko emakume bat hil da auto-istripu batean bart, N-634 errepidean, Deban (Gipuzkoa), Eusko Jaurlaritzaren Segurtasun Sailak jakitera eman duenez.

Ibilgailua Bilboko noranzkoan zihoala, errepidetik irten da eta horma bat jo du.

Emakumea ezbeharra gertatu den lekuan bertan hil da, eta autoaren gidaria Donostia Ospitalera eraman dute, zaurituta.


Giro ederra kantuzaleen topaketan

Larunbateko kantu-jira berezia izan zen. Gasteiz aldetik etorritako lagunekin aritu ziren Usurbilgo Kantu Taldekoak. Kantu zaleen topaketa eguerdian hasi zen, giro ederrean hasi ere, Xingola Usurbil-en bideoan ikus daitekeenez. Taldeko irudiok ere atera zituzten frontoi atzean:

Irudiak: Zaloa Arnaiz.


Zarautz abesbatza Barañainen izango da etzi

Zarautz Abesbatzak kontzertua eskainiko du larunbatean, hilak 14, Barañainen (Nafarroa). Bertako Udalak Erdi Aroko azoka antolatu du egun horretarako. Ildo horretatik, eguerdi aldera hiru kantu abestuko dituzte zarauztarrek bertan. Kantaldia amaitu ostean, herriko areto nagusian izango dira Zarautz Abesbatzako kideak eta kontzertua eskainiko dute.


'Horregatik ez, horrez gain'

Intza Unanuek KARKARAko 400.zenbakian idatzitako iritzi artikulua: Benito Lertxundiren kontzertuko kronikan, behin eta berriz goraipatzen ziren taldeko musikariak. Noski, ez Olatz Zugasti ez ni ez ginen sartzen musikarien talde horretan, kazetariaren esanetan 'las dos féminas de la alineación' baikara.

Artikulu hau idazten hasterako, azken aldian gehien haserretu eta mindu nauten egoeren inguruan ideien bilketa egiten jarri naiz. Gai gehitxo etorri zaizkit burura, baina guztien artean bat izan da behin eta berriz nire garunetik bidaia egin duena.

Iaz, Benito Lertxundirekin Basaurin izan ginen kontzertua eskaintzen. Benito eta bederatzi musikari, guztira. Emanaldi horren inguruan estatuko egunkari batek kronika bat publikatu zuen, urte asko arlo horretan lanean daramatzan kazetari batek idatzia.

Behin eta berriz goraipatzen ziren bertan taldeko musikariak. Noski, ez Olatz Zugasti ez ni ez ginen sartzen musikarien talde horretan, kazetariaren esanetan 'las dos féminas de la alineación' baikara.

Bai, taldean, dirudienez, alde batetik musikariak daude, gizonezkoak alegia, eta gero gu gaude, loreontziak agian. Joan gaitezen datuetara, bada, izan ere nik zortzi urte daramatzat Benito Lertxundiren musikari taldearen parte izaten… Baliteke urte gehiago behar izatea benetako musikari bezala hartu dezadan eta dezaten nire burua. Baina Olatz Zugastik 27 urte daramatza kantautore bakarkako ibilbidean murgildurik. 35 urte, Lertxundiren musikaria izaten. Ez 'fémina'. Ez 'florero'.

Ez al zaizue iruditzen badela garaia oholtzara begiratzean musikariak, artistak, bertsolariak… ikustekoa eta ez gizon zein emakumeak? Denok egiten dugu gogor lan helburuetara iristeko. Beraz, baloratu behar bazaigu, egiten dugun horren kalitatearen inguruan izan dadila.

Izaro abeslariaren kontzertu batean bere ahotik entzun nuen esaldi batek dioen moduan, industria honen parte garen emakumezkoak ez gaude hemen bi titi eta alua izateagatik, izan ere: ez gara honaino iritsi horri esker, horrez gain iritsi garan.


Bollywood dantza saioa izango da larunbatean, Nava Jeevanek antolatuta

Nava Chetna programan parte hartzen duen emakume taldea. (Nava Jeevan)

Indiako kulturara eramango gaituen musika eta dantza saioak izango dira larunbatean Kofradian, Nava Jeevan elkarteak antolatuta. Indiako haur eta emakumeei laguntza emateko sortutako elkarteak informazio postua ere jarriko du plazaren alboan eta zenbait produktu ere salduko ditu bertan.

13:00etan hasiko da saioa. Hasteko, Aritz Olano musikariak sitar emanaldia eskainiko du eta, ondoren, Bollywoodeko dantza saioak izango dira Donostiako Sebastopol eta Chatvaari Sundari dantza taldeen eskutik. Amaitzeko, dantzen tailerra gidatuko dute dantzariek beraiek.

2009. urtean jaio zen bizi berria esan nahi duen izeneko elkartea. Kalkutako haur eta emakumeei laguntza eskaintzeko zenbait proiektu sustatu dituzte ordutik. Gaur egun bi proiektu dituzte esku artean: bederatzi haurren osasunaz arduratzen den Asha proiektua, eta Nava Chetna laguntza zentroa. Azken horrek umeentzako hezkuntza laguntza eta informatika klaseak, eta emakumeen ahalduntzea bultzatzen duen trebakuntza profesionala eskaintzen ditu. “Nava Chetnak gauzatze berri bat esan nahi du eta hori du helburu. Umeei eta emakumeei zuzendutako hezkuntza eta prestakuntza eskainiz, ezagutza zabaldu eta auzoa suspertzea espero da”, dio elkarteak.

Sortu eta hurrengo urteetan Dantzara izeneko jaialdiak antolatu zituen elkarteak bere jardueraren berri emateko eta, bide batez, laguntza ekonomikoa eskuratzeko. Jaialdi haiek ez zuten jarraipenik izan eta elkartearen berri ere ez da izan azken aldian. Larunbatean egingo den Bollywoodeko jaialdi honekin berriro ere bere lana gizarteratzea du helburu Nava Jeevanek.


Bonberenea: beste hemezortzi urterako bermea

Bonbereneak adin nagusitasuna ospatu du gaurko egun osoan zehar. Txaranga erraldoia irten da goizean Tolosako kaleetan zehar, eta bazkaria egin dute ondoren.

18 urte beteko ditu abenduaren 23an Bonbereneak. Adin nagusitasuna... Gazteen eskarmentua... Iluntasuna ala argitasuna? lelopean, ospakizunetan murgilduta daude hilabetearen hasieratik, baina gaur ospatu dute egun handia.

Ospakizunak ere badu aldarrikapenetik, izan ere, urte latzak atzean utzita, egonkortzeari begira jarri baita Bonberenea. Hori dela eta, gazteek argitara emandako aldarrikapen mezu batean, honakoa eskatu diote Tolosako Udalari eta erakunde eskudunei: "Amaierara eraman dezatela aurreko Udalak Bonberenea dagoen tokian eta dagoen egoeran mantentzeko martxan jarri zuen prozesua".

Mila izan dira Bonbereneak jarritako proiektuak 18 urteetan. Adin nagusitasunarekin eta denbora horretan gazteek hartutako eskarmentuarekin, argitasuna ikusi nahi dute. Egindako lanak badu, gutxienez, beste 18 urte betetzeko bermea.


Santa Ageda bezperako erronda

Eskualdeko herriek antzinako ohiturari eutsi diote Santa Ageda bezpera egunean. Kaleetan makil hotsak eta kopla doinuak izan dira nagusi. Goiz edota arratsaldez, ikastetxeetako gaztetxoak aritu dira kantuan. Iluntzean helduagoen txanda izango da.

Argazki gehiago ikusi


Fangoria, La Fuga eta Udaberrifest jaialdia, asteburuko protagonistak

Hamlet, Kerobia, Berri Txarrak, Esne Beltza eta beste talde asko ere Euskal Herrian arituko dira asteburuan.

Gaurtik igandera bitartean ez da musikarik faltako Euskal Herrian. Bertoko taldeak ez ezik, kanpoko musikariak ere igaroko dira gure inguruko herrietatik. Baina ze musika entzungo dugu?

Ostiraleko izar nagusia Fangoria izango da. Bizkaiko hiriburuko Santana 27 aretoa 90. hamarkadako musikaren agertoki bilakatuko da ostiral gauean. Handik gertu, Abadiñon, Hesian eta Trikiziok Matiena auzoko jaiak girotuko dituzte eta Leioara doinu lasaiagoak iritsiko dira bihar, Keu Agirretxearen eskutik.

Gipuzkoa aldean ere hainbat kontzertu egongo dira. Zea Maysek Anoetan du hitzordua larunbatean, iaz Gazteako Maketa Lehiaketan aipamen berezia jaso zuen Mery May kantariak, Bergaran eta Benito Lertxundik, Tolosako Leidor antzokian. Gainera, Txomin Artola eta Anje Duhalde abeslariek kantu mitikoz jantziko dute Zarautz eta Cobrak disko berria aurkeztuko du Donostiako Doka Kafe Antzokian. Amaitzeko, aipatu beharra dago Estricalla eta beste bi talde Zumaian arituko direla.

Bestalde, Burlatan Governors, Kerasy eta Escarabajos izango dira. LARUNBATA

Madriletik iritsitako Hamlettaldea Berritxuko jaietako protagonista izango da. Gernikan, berriz, musika lasaiagoa entzuteko aukera izango dugu, atsedenaldi labur baten ostean, Kerobia taldea berriro ere agertoki gainera igoko baita.

Gipuzkoan denetariko musika izango dugu. Villabonak Ruper Ordorikaren zuzenekoa hartuko du eta Zarautzen, Udaberrifest jaialdiak, Berri Txarrak, Esne Beltza, Gatibu, Skasti, Mantisa eta Intro taldeen kontzertuak izango ditu ardatz. Bukatzeko, Banda Batxoki, Sufin Kaos eta Bilbomatiksek Zumaian joko dute.

Larunbateko azken zita Atarrabian dugu. Bertan La Fuga izango da No te va a gustar taldearekin batera.

IGANDEA

Asteburua behar bezala amaitzeko, igande arratsaldean, Pastora Soler Bilboko Arriaga antzokira helduko da, bere kantu berrienak aurkezteko.


Iruñean euskarazko eskolen eskaria betetzeko bidea trabatu du epaileak

Bi haur eskolatan euskarazko eredua jartzeko erabakia eten egin du auzitegiak, guraso baten salaketa bere eginik. Epaileak nabarmendu du erdaldunei «kalte larria» ekarriko liekeela euskarazko eskolak

Iruñeko Administrazio Auzietarako 2. epaitegiak hartu du erabakia: euskarazko haur eskolen eskaintzan atzera egiteko agindu dio Iruñeko Udalari, ikasturte berrirako iragarriak zeuden aldaketak bertan behera utzita. Epailearen ustez, «kalte larria» eraginen lieke ikasle erdaldunei eta haien familiei bi haur eskolatan euskarazko eredua jartzeak. Hortaz, egoera lehengoratzea erabaki du, salaketa aurkeztu zuen guraso baten tesia bere eginik.

Magistratuak «kautelazko neurri» gisa aurkeztu du ebazpena, baina ondorio larriak eta iraunkorrak izan ditzake, aurrematrikulazio epea apirilean bukatu baitzen, eta eskola bakoitzean izena emandakoen zerrendak aste honetan bertan osatu baitituzte. Iruñeko Udalak hamabost egun dauzka orain helegitea Nafarroako Justizia Auzitegiaren aurrean aurkezteko, baina, epaileak ebazpenean ohartarazten duenez, «2016-2017ko ikasturtea hasi baino askoz beranduago hel liteke balizko epai irmoa».

Udalak esan du errekurtsoa aurkeztuko duela, baina, azken erabakia haren aldekoa izanik ere, badaezpadako neurriak kalte itzela ekar diezaieke euren seme-alabak eskola berrietan apuntatu dituzten ehunka familiei. Bai euskarazko eredua hautatu dutenei, baina baita beste guztiei ere, kautelazko neurriak aplikatuko balira haur eskolen deialdi osoa errepikatu beharko bailitzateke.

Epaileak berak aitortu du kautelazko neurriak ezin direla irtenbide orokor gisa aplikatu, eta «konpontzen zailak edo ezinezkoak diren kasuetan» soilik ezarri beharko liratekeela. Hala ere, uste du kasu honetan hartu beharrekoak direla. Zehazki, magistratuak bere egin du salaketa aurkeztu zuen pertsonaren argudio nagusia: alegia, haurrek hezitzaile bera izan beharko luketela 0-3 ziklo osoan, eta eredu aldaketaren ondorioz hainbat ikasle erdaldunentzat ezinezkoa izanen litzatekeela hori: «Haurrek garapen egokirako behar duten lotura hautsi eginen litzateke ia kasu guztietan: zentroan geratzen badira, hezitzaileak aldatuko dizkiete, oraingoek ez baitute euskara gaitasunik hizkuntza horretan hezteko. Eta ikastetxez aldatuz gero, lotura hori hautsi eginen da orobat».

Horrez gainera, magistratuak uste du hizkuntza ereduen aldaketa «inposizio bat» izan dela, ez bakarrik haurra eskolaz aldatu behar izan duten gurasoentzat, baita euskarazko lerro berrietan izena eman dutenentzat ere: «Haurrak jatorrizko eskolan eta euskarazko ereduan mantentzeko erabakia hartu dutenen gehiengo zabalak adierazi du ez dutela halakorik nahi, ez dutela eskatu eta ez dutela aldaketa hori onartzen; beraz, kasu gehienetan, jasan beharreko inposizio bat da familientzat».

Ebazpenean, magistratuak aitortzen du Iruñeko Udalak txosten eta agiri ugari aurkeztu dituela froga gisa, baina uste du ez dituela kontuan hartu haur erdaldunek pairatuko lituzketen kalteak, eta «nabarmenak» direla uste du: «Funtzionario publikoek izenpetutako txosten teknikoei aitortzen zaien neutraltasuna eta zuzentasuna bigarren mailan geldituko lirateke kasu honetan». Are gehiago: epailearen ustez, udal teknikarien txostenak «ad hoc eginiko agiriak» lirateke, administrazioaren erabakiak justifikatzeko asmoz eginikoak.

Aurrera jarraituko dute

Iruñeko Udalak, oraingoz, otsailean abiatutako bideari jarraituko dio. «Hau ez da sententzia irmoa, behin-behineko neurriak baizik; beraz, helegitea jarriko dugu», azaldu du Joseba Asiron alkateak. Zerbitzu juridikoei jarraikiz hartu dute erabakia, eta haien aholkuen arabera eginen dituzte urrats guziak. «Egin genituen aldaketak erabat babesten ditugu, eta bide guzietatik defendatuko ditugu, interes publikokoak direlako eta oso ongi justifikaturik daudelako». Asironek Laura Berro (Aranzadi) eta Edurne Egino (Ezkerra) gobernu taldeko zinegotzien babesa izan du agerraldian, eta batasun irudia eman dute. Maider Beloki Hezkuntza zinegotzia ere han izan da.

«Interes publikoa da ezbaian dagoena», ohartarazi du alkateak. Izan ere, epailearen autoak Iruñeko haur eskola guzietako matrikula prozesua gelditu dezakeela azaldu du. Hau da, udalaren 12 zentroetakoa eta baita Nafarroako Gobernuaren 5 haur eskoletakoa ere bai. Hala, 1.300 familia ingururi eraginen lioke behin-behineko neurriak. 53 familiak babesten dute salaketa, baina 200 familiari baino gehiagori eragin diete aldaketek. Bide horretan, Berrok azaldu du «ongizate orokorra» gailendu behar dela. Ez hori bakarrik: «Euskaraz ikasteko hizkuntza eskubidea bermatu beharra dugu».Eginok salatu du hiru hilabete baino gehiagoko prozesua gelditzen duela epailearen neurriak, eta hutsetik hastera behartu. «Arazo handia izanen genuke abuztuaren 15ean haur eskolak normal irekitzerik ez bagenu».

Donibane eta Arrosadiko haur eskoletako eredu aldaketak defendatzeko hainbat argudio eman ditu Asironek. Alde batetik, eskariarena. Autoak de facto sortuko lukeen egoeran euskararen eskaintza %10 izanen litzateke. «Egoera horrek ez luke bat eginen 850 familiak adierazitakoarekin». Izan ere, haietarik %37,7k euskarazko eredua eskatu dute.

Udalaren erabakia babesteko beste arrazoi bat haur eskolak geografikoki «modu arrazionalago batean» banatzea da. «Hamarkadetan familiek egunero kilometroak egin behar izatea bidegabekeria izugarria da». Autoak egoera hori berrezarriko luke, eta «ongi konpondutako» arazoa berriz piztu.

Azkenik, azaldu du aldaketak kalte egindako familia guziak haiek nahiago zuten zentrora bideratu dituztela, eta langile guzien lanaldia bermatu dutela. Egoera horren aurrean, familiei lasaitasun mezua helarazi die, eta informazio guzia zuzenean emanen diela agindu. «Pertsona guziendako eskubide guziak bermatzeko apustua eginen dugu».

Euskarazko eskaria, gora

Iruñeko Udalak otsailean jakinarazi zuen datorren ikasturtean bi haur eskola euskarazkoak bihurtuko zirela. Donibane eta Arrosadiko Printzearen Harresi dira. Orain arte, hamazazpi haur eskoletatik bik soilik eskaintzen zieten euskarazko eredua haur eta gurasoei. UPN alkatetzan egon den urte guztietan —1999tik 2015era—, eskaera ugari egin dituzte gurasoek, udalak euskarazko eskolen eskaintza zabal zezan. Yolanda Barcinaren eta Enrique Maiaren erabakiak, ordea, kontrako noranzkoan joan dira, ingelesezko haur eskolak soilik zabaldu baitituzte urte hauetan guztietan.

Aurtengo aldaketarekin, bitik laura ziren pasatzekoak euskarazkoak. Asteon eman dituzte aurrematrikulazio datuak, eta bietan itxaron zerrenda ezarri dute. 35 haur lekurik gabe gelditu dira Donibane eskolan, eta 21 Printzearen Harresi ikastetxean.


San Blas opilak egiten ikasi dute AEKn

Mintzalgun eta AEK-ko ikasleok San Blas opilak egiten ikasi dugu gaurkoan. AEK-ko ikaslea den Luisek eman dizkigun azalpenak adi-adi entzun ditugu eta masari forma ematen ere ausartu gara batzuk. Beste behin ere, opil goxo askoak egiten ikasteaz gain,euskara praktikatzeko aukera ederra izan dugu.

Orain etxean egitea baino ez zaigu gelditzen. Eskerrik asko Luis!


Hilaren 18an ere sokamuturra izango da, igandearekin

Badatoz sansebastianak, eta aurten ere bi aldiz izango dugu sokamuturra Azpeitiko kaleetan: San Sebastian egunean ez ezik, bi egun lehenago ere bai, hilaren 18an.

Urtarrilak 18 (igandea)

- 12:00-13:30. Sokamutur txikia. Eta ondoren plazan, zezen txikiak eta poniak. Ganadutegia: Arno. Zezen Beltz elkarteak antolatu eta ordainduta.

- 16:30-20:00. Helduen sokamuturra. Ganadutegia: Bergarako zezenak.

Urtarrilak 20 (asteartea), San Sebastian eguna

- 12:00-12:30. Helduen sokamuturra. Ganadutegia: Arno.

- 16:30-20:00. Helduen sokamuturra. Ganadutegia: Arno.


Bakegileak, Eusko Jaurlaritzaren bertsioaren aurka


Zarauzko pilota txapelketako finala, gaur, ETB1en eta eitb.eus-en

San Miguel Ligako Caixabank bandera ere, zuzenean eskainiko dute 12:00etatik aurrera.

ETB1 eta eitb.eus-ek zuzenean eskainiko dute, gaur, Zarauzko Saria pilota txapelketako finala. 17:00etan, Elezkano II-Tolosa eta Artola-Aretxabaleta bikoteek jokatuko dute atariko partida, eta finalaren emanaldiaren ostean, Arteaga II-Imaz eta Ugalde-Cecilio bikoteek jokatuko dute jardunaldiko hirugarren norgehiagoka. Xabier Euzkitze, Josean Tolosa eta Elena Azpeitia izango dira emanaldiaren arduradunak.

Goizean, estropaden txanda izango da. ETB1ek eta eitb.eus-ek Castrotik zuzenean eskainiko dute CaixaBank Bandera, eta Mikel Olazabal, Ibon Gaztañazpi eta Sara Gandara esatariek emango dute San Miguel Ligako estropaden berri, 12:00etatik aurrera.

Ordu berean, ETB4n, Binakako Zesta-punta Txapelketako final-laurdenetako partidak izango dira ikusgai. Hasteko, Egiguren-Enbil eta Hormaetxea-Amigorena bikoteen arteko norgehiagoka eskainiko dute, eta Goikoetxea-Etcheto eta Barandika-Txasio bikoteen artekoa, ondoren. Iñigo Aiestaran eta Iñigo Gorostola egingo dute emanaldiaren kontakizuna.

Horrez gain, 16:00etan, Donostian jokatutako Aizkolarien Urrezko Kopa txapelketa eskainiko du ETB1ek, eta 20:00etan, arratsaldean izandako zaldi lasterketen Euskadi-Basque Country sariaren laburpena eskainiko du.


Uxotegiren okupazioa ikertuko du Donostiako Udalak

PPk eta EAJk bultzatu dute batzordea sortzeko ekimena. PSEk ekimena babestu du eta Bildu abstenitu egin da. Josetxo Ibazeta Udaleko idazkariaren ustezko esku-hartzea ikertuko du batzordeak.

Uxotegi Donostiako Alde Zaharreko etxebizitzaren okupazioa ikertzeko batzorde bat sortzea onartu du gaur Donostiako Udalak. Josetxo Ibazeta Juan Karlos Izagirre alkatearen idazkariak izandako ustezko esku-hartzea ikertuko du batzordeak.

PPk eta EAJk bultzatu dute batzordea sortzeko ekimena. PSEk ekimena babestu du. Bien bitartean, Bilduko zinegotziak abstenitu egin dira.

Talde politiko bakoitzeko ordezkari bat izango da ikerketa batzordean. Era berean, boto eskubiderik izango ez duen idazkari batek parte hartuko du.

Organoaren ekintzek izaera politikoa izango dute eta ez da Donostiako epaitegia egiten ari den ikerketaren menpe egongo, hau da, independentea izango da. Ustezko bi etxe-okupatzailek eta Josetxo Ibazetak dagoeneko deklaratu egin dute epaitegian, baita idazkariaren alabak ere.

Irailaren 24an

Madrilen bizi den adineko emakume baten etxebizitzan sartu zen gazteen talde bat irailaren 24an. Gertakaria ikertzen ari da epaitegia, eta baita Ibazetaren esku-hartzeaz dauden bertsio ezberdinak ere.

Aferan Udaleko Gobernuak izandako ekintzak "zalantzak" sortzen dituenez ikerketa batzordea abian jartzea justifikatu dute gaur bultzatzaileek. Gainera, gertakariek "alarma soziala" sortu zutela erantsi dute.


Ate irekiak egingo dituzte musika eskolan


EH Bildu: ‘Kutxabank auziak kontrol publikoaren beharra azaleratu du’

Beolaren esanetan, kontrol publikoa izan balitz, orain “irregulartasunen informazio askoz ere zuzenagoa” egongo litzateke, eta EAJ, PSE eta PP egin ditu horren erantzule.

Ainhoa Beola EH Bilduko ordezkariak ziurtatu duenez, Kutxabankek Mikel Cabieces Gobernu espainiarreko ordezkari ohiari egindako ordainketek "argi" utzi dute entitatearen "kontrol publikoa" beharrezkoa dela, azkenaldian koalizioak eskatu bezala.

Beolak elkarretaratze batean parte hartu du gaur, astelehena, Donostiako Kutxabanken egoitzaren aurrean, Kutxako administrazio kontseiluko zenbait kide ohirekin batera.

Hedabideei egindako adierazpenetan adierazi duenarena arabera, kontrol publikoa izan balitz, orain "irregulartasunen informazio askoz ere zuzenagoa" egongo litzateke, eta EAJ, PSE eta PP egin ditu horren erantzule, kanpoko ikuskaritzaren kontra bozkatu zutelako.

Gainera, EH Bilduko ordezkarien azken egunotako ildo beretik, Legebiltzarrean ikerketa batzordea egitea eskatu du, Cabiecesi 243.000 euroko ordainketaren erantzukizun politikoak argitzeko, "Legebiltzarreko alderdi guztiek babestuta" gainera.

"Kasu horrek milaka eta milaka pertsonaren diruaren erabileraren gainean zalantzak zabaldu ditu, modu ez egokian eta etika gutxirekin erabiltzen ari dira, EAJ, PSE-EE eta PP alderdien interes politikoei erantzuteko eta finantzatzeko", nabarmendu du.

Gainera, kritikatu egin du jarduera horiek "ekintza sozialerako finantzaziorik" ez dagoela esaten duten garai batean egin dituzte.


Barañaingo Santa Luisa de Marillac ikastetxeak irekita segituko du, normaltasunez

Irakasle laguntzaile batek koronabirusa duela atzeman du Nafarroako Osasun Publikoko Institutuak, baina ez dute neurri berezirik hartuko

Barañaingo Santa Luisa de Marillac ikastetxean (Nafarroa) atzo eguerdian ez zen haurren oihurik eta joan-etorrien soinurik aditzen. Ordu batzuk lehenago, bat-batean, ikastetxearen izena bolo-bolo zabaldu zuten hainbat komunikabidek, bertako irakasleetako batek koronabirusa zuela jakin zelako. Alarma ikusirik, ikastetxeko arduradunek prentsaurreko azkar batera deitu zuten 13:30erako, eta, ikusmin handia zegoela, Maria Jesus Arrula ikastetxeko zuzendariak baieztatu zuen kasua. Halaber, iragarri zuen ez dutela aterik itxiko, Nafarroako Lan eta Osasun Publikoko Institutuaren gomendioei jarraituz. «Normaltasunez» segituko dute eguneroko lanean.

Nafarroan, oraingoz, hiru kasu atzeman dira —laugarrena, Araban artatzen ari dira—. Azken kasua herenegun atzeman zuten, eta atzo Nafarroako Osasun departamenduaren Twitterreko kontutik jakinarazi zen «Iruñerriko hezkuntza zentro bateko irakasle bat» zela, «27 urtekoa». Informazio horretan agertzen zenez, Nafarroako Ospitale Gunean zegoen, egonkor. Halaber, jakinarazi zuen Nafarroako Lan eta Osasun Publikoko Institutua, Hezkuntza Departamenduarekin elkarlanean, irakasle horren ingurunean azterketa epidemiologikoa egiten ari zela, «beharrezko neurriak hartzeko».

Nafarroako Gobernuak ikastetxearen izena gorde bazuen ere, Ser irrati kateak edo Navarra TVk zabaldu zuten Barañaingo Santa Luisa de Marillac eskolako irakaslea zela. Berehala, prentsaurrekora deitu zuen zentroak. Han ziren zuzendaria, Martin Salazar zuzendari pedagogikoa eta Gil Sevillano Nafarroako Gobernuko Hezkuntza zuzendari nagusia.

Agerraldia hasi aurretik, komunikabideetako langileetako bat ozen kexatu zen beste toki batean egin beharko luketela agerraldia. Kazetariren batek nahiago izan zuen zutik jarraitu ikastetxeko arduradunen esanak, mahaietan ez esertzeko. Beste batek xaboiarekin igurtzi zituen eskuak.

Bizimoduarekin aurrera

Giro horretan, ikastetxeko zuzendariak «lasaitasuna» zabaldu nahi izan zuen, eta esan zuen horregatik aukeratu zutela zentroko eraikina agerraldia egiteko. «Guk gure bizimoduarekin aurrera jarraitu nahi dugu, profesionalek esan baitigute, printzipioz ez dagoela arriskurik». Arrularen hitzetan, herenegun baieztatu zien Lan eta Osasun Publikoko institutuak koronabirusa zuela haur eta lehen hezkuntzako irakasle laguntzaileetako batek. Halaber, garaiz atzeman zen emaitza positiboa. «Esan digutenez, ez du denborarik eman ia kutsatzeko».

Zuzendariaren hitzetan, atzo goizean bilera izan zuten institutuko adituek ikastetxeko arduradunekin eta gurasoekin, Barañaingo alkatearekin eta Hezkuntzako zuzendari nagusiarekin. Arrularen arabera, teknikarien mezuak lasaitasuna eman zien gurasoei zein ikastetxeko arduradunei. Ez dute eskolak bertan behera uzterik nahi; dena den, Arrularen arabera, ezin dituzte gurasoak behartu haurrak ikastetxera bidaltzera. «Libre dira nahi dutena egiteko, beldurra ere libre baita».

Gil Sevillano Hezkuntzako zuzendari nagusiaren hitzetan, osasuneko adituek eta arduradunek markatuko dute uneoro zer irizpide jarraitu. «Oraingoz, eusteko fase batean gaude, nahiko kontrolpean dago eta prozedura horrekin jarraituko dugu. Ateak irekita izango badira ere, 200 ikasle ingururen gainean zaintza berezi bat egingo da. Gurasoek goiz eta gauez, bi astez, tenperatura hartuko diete, eta sukarra dutela ikusiz gero, berehala 112 telefonora deitu beharko dute. Halaber, osasun adituek solasaldi bat izango dute irakasleekin informazioa helarazteko.


'Vascos por el Mundo' Puerto Ricon izango da gaur gauean

Carolina Calvo erreportariak bertan bizi diren hainbat euskal herritarrekin bisitatuko ditu hango parajeak.

Puerto Ricora joango da gaur gauean 'Vascos por el Mundo' saioa. Karibe itsasoaren eta Atlantikoaren artean dago Antilla Handietako bitxia deritzona. Sukaldaritza aberatsa du Puerto Ricok, eta mofongoa da jaki nagusia. Hondartzak, natura eta biodibertsitate oparoko lurraldea da.

Jendea da, ostera, uharte horren benetako xarmaren gakoa, Karismaz betetako jendea, alaia, adoretsua eta abegitsua. Euskaldun asko bertako herritarrak (borikuak) erakarrita gelditu da han bizitzen. San Juan hiriburuan izan da 'Vascos Por el Mundo'ko lantaldea, eta Euskadirekin lotura dituzten kale eta auzo-izenak topatu dituzte.

Carolina Calvo erreportariak bertan bizi diren hainbat euskaldunekin ezagutuko ditu Puerto Ricoko paraje eta bazterrak: duela 30 urte Puerto Ricoko emakume batekin ezkondu zen Edu, 72 urteko donostiarra; Portugaleteko Gaspar, Bodega Vascaren arduraduna; Elena, zirimiria eta bulegoko lana alde batera utzi eta hondartza eder eta Karibeko itsasora joandako 40 urteko gasteiztarra, eta Israel, maiteminduta Puerto Ricora iritsi zen nafarra.

'Vascos por el Mundo' gaur izango da ikusgai, 22:30ean, ETB2n eta eitb.eus-en.


Errenta aitorpena euskaraz egiteko deia egin du Uemak

Beste urte batez errenta aitorpena euskaraz egiteko kanpaina abiatu du Uemak, "euskarak dagokion lekua izan dezan administrazio publikoan ere". Iaz, 7.594 errenta aitorpen aurkeztu ziren Azpeitian, eta horietatik 3.013 izan ziren euskaraz egindakoak, 2016an baino gutxiago.

2017ko errenta eta ondarea aitortzeko garaia heldu zaie Araba, Bizkaia, Gipuzkoa eta Nafarroako herritarrei, eta Udalerri Euskaldunen Mankomunitateak (Uema) errenta aitorpena euskaraz egiteko kanpaina jarri du abian beste urte batez.

Euskararen normalizaziorako bidean, "urrats bat da" errenta aitorpena ahalik eta herritar gehienek euskaraz egitea Uemaren aburuz. Urratsa "sendoa" izan dadin, ordea, herritarren babesa eta parte-hartzea "beharrezkoa" dela dio. Horregatik, "euskarak administrazio publikoan ere dagokion lekua izan dezan", mankomunitateak dei egin die herritarrei errenta aitorpena euskaraz egin dezaten.

Errenta aitorpena egiteko hainbat modu daude, eta lurralde bakoitzeko foru ogasunaren arabera webguneak, telefonoak eta gainerakoak aldatzen diren arren, "moduak antzekoak" direla azaldu dute, eta horietan euskararen aldeko hautua egitea da kanpaina honekin lortu nahi dutena. "Batetiklk, datuetan ere islatu dadin udalerri euskaldunetan euskaraz bizi garela, eta bestetik "administrazioa euskalduntzeko bidean eragiten jarraitzeko", azaldu dute Uematik.

Azpeitian, datuak beheraka

Azken urteetan errenta aitorpena euskaraz egin duten azpeitiarren kopurua goraka joan bada ere, iaz datua jaitsi egin zen. Gipuzkoako Foru Aldundiaren datuen arabera, 2016an Azpeitian 7.541 errenta aitorpen aurkeztu ziren, eta horietatik 3.027 egin ziren euskaraz, %40a pasatxo. 2017an, aldiz, orotara 7.594 errenta aitorpen egin ziren herrian, eta horietatik 3.013 izan ziren euskarazkoak.

Hemen, azken urteotan Azpeitian euskaraz egin diren aitorpenen datuak:

2008an: 2.027 aitorpen egin ziren euskaraz (%27,76).

2009an: 2.227 aitorpen egin ziren euskaraz (%28,23).

2010ean: 2.260 aitorpen egin ziren euskaraz (%29).

2011n: 2.387 aitorpen egin ziren euskaraz (%30,52).

2012an: 2.453 aitorpen egin ziren euskaraz (%31,86).

2013an: 2.566 aitorpen egin ziren euskaraz (33,83).

2014an: 2.566 aitorpen egin ziren euskaraz. (%33,83)

2016an: 3.027 aitorpen egin ziren euskaraz. (%40,14)

2017an: 3.013 aitorpen egin ziren euskaraz. (%39,67)


Bakearen Nobel saria, Europako Batasunarentzat

"Demokraziaren alde eginiko lanagatik" saritu dute.


42,195 kilometro bete distira

Eliud Kipchoge, Kenenisa Bekele, Daniel Wanjiru, Guye Adola, Mo Farah, Mary Keitany, Tirunesh Dibaba... Maratoilari onenak ariko dira bihar Londresen.

New Yorkeko maratoia bere sonagatik da ezaguna. Berlingoa, berriz, munduko markaren maratoia da, makina bat aldiz hobetu baita han munduko marka. Londreskoa, azkenik, diruarena da: dirutza ordaintzen diete atleta onenei». Martin Fizena da azalpena (Gasteiz, 1963), Euskal Herrian egon den maratoilaririk onenarena. Hari irakurrita, hobeto uler daiteke zergatik ariko diren horrenbeste atleta bikain bihar Erresuma Batuko hiriburuan (10:15). Eliud Kipchoge, Kenenisa Bekele, Mo Farah, Daniel Wanjiru, Guye Adola, Mary Keitany, Tirunesh Dibaba, Rose Chelimo... Gutxitan egon da halako izar festarik.

Gizonezkoen lehiak bereganatu du arretarik handiena. Halako espezialista bikainak egonda, gertu dirudi inork Dennis Kimetto kenyarrak duela hiru urte Berlinen lortutako munduko marka hobetzea: 2.02.57. Haren usainean dabiltza azkenaldian zenbait atleta, eta egunen batean kosk egingo diote kronometroari.

Emakumezkoetan, berriz, ia ezinezkoa dirudi norbait Paula Radcliffe ingelesak 2003an Londresen egindako munduko markara gerturatzea: 2.15.25. Keitany kenyarra izan da gehien hurbildu dena, eta minutu eta erdi pasatxo mantsoago egin du korri: 2.17.01. Hura da faboritoa igandean irabazteko. Ez da harritzekoa, sekulako garaipen zerrenda baitu: hirutan irabazi du Londresen eta New Yorken. Tirunesh Dibaba etiopiarra eta Chelimo bahraindarra —Kenyan jaio zen—izango dira, besteak beste, haren aurkari nagusiak igandean.

Londresen bilduko den izar festa horretan, ordea, batek egiten dut dir-dir inork baino gehiago, Kipchoghek. Egungo maratoilaririk onena da 33 urteko kenyarra. Bolada ikusgarria darama: parte hartu duen bederatzi maratoietatik zortzitan nagusitu da, eta garaipena lortu ez duen bakar horretan bigarren izan da. Ia bost urte daramatza 42,195 kilometrokoan dena irabazten. Lasterketa ospetsuenak irabazi ditu, gainera: bitan Londresen eta Berlinen, eta behin Chicagon (AEB), Rotterdamen (Herbehereak) eta Hanburgon (Alemania). Rio de Janeiron ere (Brasil) gailendu zen, 2016an, han jokatutako Olinpiar Jokoetan. Beraz, munduko marka bakarrik falta zaio palmaresa biribiltzeko. Oso gertu du. Harena da inoizko markarik onenetan hirugarrena: 2.03.05. Duela bi urte egin zuen, Londresen. Beraz, erne harekin.

Bekele izango da, ustez, haren aurkari nagusia. 35 urteko etiopiarra da munduko markatik gertuen dagoena, sei segundora baino ez: 2.03.03 egin zuen duela bi urte, Berlinen. Ordutik, hala ere, pattal aritu da: bi aldiz erretiratu da, eta behin bigarren izan da, iaz, Londresen, Wanjiruren atzetik. Guztira, zortzi aldiz aritu da, eta bitan bakarrik igo da koska gorenera: duela lau urte, Parisen, estreinakoan, eta duela bi Berlinen. Irabazi ez dituen sei maratoietatik erdietan Kipchogerentzat izan da garaipena. Kenyarrak neurria hartua dio.

Farahren itzulera

Haiek adinako arreta bereganatuko du Farahk. Ez da harritzekoa, etxeko heroia baita. Duela 35 urte Somalian jaiotako atleta hori iazko udan erretiratu zen pistako lehiatik, errepidekoan buru-belarri aritzeko. Igandean hirugarrenez parte hartuko du maratoi batean. Aurreko biak ere etxean korritu zituen, Londresen: erretiratu egin zen 2013an, eta zortzigarren izan zen 2014an, 2.08.21ko marka eginda. Lau urte daramatza maratoian aritu gabe, eta ikusteko dago nola moldatuko den.

Isil-isilik eta kameren fokuetatik kanpo ariko dira Guye Adola etiopiarra eta Wanjiru kenyarra, baina biak ala biak aintzat hartzekoak dira. Erne egongo dira oilarren batek huts eginez gero. Adolak maratoi bakarrean parte hartu du, iaz, Berlinen, eta gai izan zen 40 kilometro pasatxoan Kipchoge estu hartzeko. Azkenean, bigarren izan zen, irabazlearengandik hamabost segundora (2.03.46). Inoiz ez zuen horren azkar korri egin debutari batek. Maratoilari beteranoen aldean, gaztea da: 27 urte. Hasiberria izanik, asko du oraindik hobetzeko, baina argi dago baduela gaia.

Are gazteagoa da Wanjiru (25 urte), eta hark ere erakutsi du maratoian bide luze eta oparoa egin dezakeela. Bi aldiz lehiatu da, eta bietan irabazi du: orain bi urte, Amsterdamen (2.05.21), eta iaz, Londresen (2.05.48). Azken horretan marka baino aipagarriagoa izan zen Bekeleri aurrea hartu ziola. Hori egiteko gai den atletak nahitaez izan behar du bikaina.


Euskararen aldeko danbor hotsak hartu ditu Ondarroako kaleak

Euskararen Nazioarteko Egunean, beste behin ere, danborrak gerritik lotuta atera dira ondarrutarrak kalera. Euskaraz bizi nahi dutela aldarrikatzeko danborrada jendetsua egin dute aurten ere, Zaldupe eskola publikoak eta Hondar Ahua guraso elkarteak antolatuta.

Euskarak batzen gaituelako, horrela zioen danborradaren buruan eraman duten pankartaren leloak. Eta horixe izan da kalerik kale egindako ekintzez bitartez gaur erakutsi nahi izan dutena. 17:30ean abiatu da danborrada Zaldupetik. Ume zein nagusiek mahonezko arrantzale arropak soinean irten dute kalera; euskaraz bizitzeko konpromisoa erakutsi dute, makilak gogotsu astinduz eta herriko hainbat txoko dardararaziz.

Kalez kale ibili ondoren, Itsasaurren bat egin dute guztiek. Hainbat kantu jo eta abestu dituzte, baina horietan guztietan bereziena Guk euskaraz, zuk zergatik ez izan da. Danborra jotzen batu diren herritarrek ilusioz eta gogo handiz bizi izan duten momentu berezia izan da. Euren bueltan batu direnen aurpegietan berriz, emozioa eta poza izan dira nagusi.

Baina, Euskararen Egunagaz bat eginda, beste hainbat ekintza ere egin dituzte Ondarroan. Goizean, esaterako, Zubi Zahar herri ikastolako ikasleek Argitxo zuekin kalejira ere egin dute, Argitxo iratxoa lagun. Hainbat geldialdi egin dituzte herrian zehar euskararen erabilera aldarrikatzeko kantak ozen abestuz.

Azken urteetan egin legez, gainera, aurten ere Euskara Egunaren harira bideoa argitaratu du Ondarroako Udaleko Euskara Batzordeak. Aurtengoan, herritik kanpora joan eta euskara beraiekin eraman duten ondarrutarrak dira protagonista.


DNA frogek ahalbidetu zuten Agirresaroberen atxiloketa

Pagazaurtunduaren hiltzaileak krimena gertatu zen lekuan utzitako kafe katiluan atzemandako DNA arrastoek bat egiten dute atxilotuarenekin, terrorismoaren kontrako iturriek jakinarazi dutenez.

Joseba Pagazaurtundua Andoaingo Udaltzaingoaren buru ohia hil zuenak krimena gertatu zen lekuan utzitako kafe katiluan atzemandako DNA arrastoek ahalbidetu dute Gurutz Agirresarobe ETAko ustezko kide eta Pagazaurtunduaren ustezko hiltzailea atxilotzea, terrorismoaren kontrako iturriek jakitera eman dutenez.

Kafe katiluan jasotako DNA arrastoak atxilotutako ETAko ustezko kide guztienekin erkatzen ziren, baita kale indarkeriagatik atxilotutakoenekin ere. Zazpi urteotan ehunka atxiloketa izan badira ere, inork ez zuen positibo eman. Duela hilabete gutxi, berriz, Ertzaintzaren Terrorismoaren Kontrako Taldeak Gurutz Agirresarobe hernaniarrarengan jarri zituen susmo guztiak, nahiz eta fitxatu gabe egon ETAren laguntzaile gisa edo kale indarkeriagatik.

Duela hiru hilabete inguru, Ertzaintzak alkoholemia froga egin zion Agirresaroberi DNA frogak egiteko asmoarekin. Datu horiei esker, agenteen susmoak baieztatu egin ziren eta informazioa helarazi zioten Fernando Grande-Marlaska Auzitegi Nazionaleko epaileari atxiloketak agin zitzan.

Inkomunikatuta

Atzo Ertzaintzak Hernanin atxilotu zituen bi lagunak, Gurutz Agirresarobe eta Aitziber Ezkerra, Pagazaurtunduaren ustezko hiltzailea eta ustezko "beharrezko laguntzailea", komisarian daude inkomunikatuta, Herrizaingo Sailak jakitera eman duenez.

Aipatu iturrien arabera, gainera, atzo goizaldeko polizia-operazioak irekita jarraitzen du.

Pagazaurtundua sendiaren prentsaurrekoa

Joseba Pagazaurtunduaren sendiak prentsaurrekoa emango du 11:30ean, Santanderren, udaltzainburu ohiaren ustezko hiltzailearen atxiloketari buruz hitz egiteko.

Atzo, sendiak "hunkituta" zegoela aitortu zuen eta azpimarratu atxiloketekin "lasaitu moral handia" hartu zutela.

Atxilotuen senideen agerraldia

Atxilotuen abokatu batek, senideek eta medikuak, era berean, agerraldia egingo dute ordu berean Hernaniko plazan.


Gidabaimena euskaraz atera dutenei diploma bana eman diete gaur udaletxean

Gidabaimena euskaraz hamalau azkoitiarrek atera zuten iaz, eta Udalak, horien lana, “txalotzeko”, diploma bana eman diote. Horrekin batera Etxaniz autoeskolak egindako lana ere aipatu nahi izan du, euskaraz eskaintzen baitu gidabaimena auetartzeko aukera 2010etik.

Agurtzane Epelde euskara zinegotziak banatu ditu oroigarriak, eta gazteak euskaraz matrikulatzera “animatu” nahi izan ditu. Diplomak banatu ostean, gidabaimena euskaraz atera duten guztien artean bi lagunentzako afaria zozkatu dute, eta Mailen Etxezarretari egokitu zaio.


Udal aurrekontuei ezezkoa emateko arrazoiak azaldu ditu EAJ-PNVk

Joan den astean onartu ziren 2014ko udal aurrekontuak. EAJ kontra agertu zen, besteak beste, “funtzionamendu gastuak oso altuak izaten jarraitzen dutelako”. Jarraian irakur dezakezuen prentsa oharrean zabalago irakur dezakezue jeltzaleen balorazioa:Zumaia jasaten ari den zorra lau milioi eurotik gorakoa dela salatu du EAJk Edurne Egaña zinegotziak dio udalak aurrekontuaren %83a funtzionamendu gastuetara zuzenduko dituela Zumaiako EAJk aurrekontuen proiektuari ezetza eman dio funtzionamendu gastuak “oso altuak izaten jarraitzen dutelako”. Plenoaren ondoren, Edurne Egaña Ogasun batzordeko bozeramaile jeltzaleak egindako balorazioan salatu du: “Aurrekontuaren ia %83a funtzionamendu gastuetara zuzenduko da eta edukiari dagokionez ez dute sinesgarritasunik eta ez dute erantzuten zumaiarren beharrei”. Horrela adierazi du “Bilduren gobernu taldeak berriro aukera galdu du gaur egungo gastuen estruktura berrikusi eta egokitzeko, eutsiezina eta zuhurtzi gabea delako eta legealdi honen hasieratik diogun bezala ezinbestekoa izango da berrikustea eta egokitzea”. Egañak, gastuen estruktura optimizatzea ahalbideratuko duen akordioetara heltzeko prestasuna berriro adierazi du baina “arian-arian neurriak hartzen joan beharrean urtez urte desoreka areagotzen doa norabiderik gabeko ihesi moduan.” “Bilduren gobernu taldeak aurrezteko neurririk ez hartzea erabaki du eta maileguen ordainketa gabeziaren epea luzatzea bernegoziaketaren bidez eta ondorioz bere garestitzearekin, baina egunen batean zumaiarrok mailegu horien interesak eta amortizazioak ordaindu beharko ditugu”. “Une honetan udala 4.481.000 eurotako zor bizia […]


Esnal ostatuko Eugenia eta Mari Cruz eta Koteto Ezkurra omenduz hasi dute Orion Bisiguaren Festa

Atzo, uztailaren 13an, arratsaldean egin zuten lau egunetako festa irekitzeko ekitaldia. Salatxo Abesbatzak, Egunsenti Otxoteak, Pello eta Nikolasa erraldoiek eta Harribil dantza taldeak parte hartu zuten eta Bisiguaren Laguna oroigarria jaso zuten omenduez. Bisiguaz gain, marmitakoa, hegaluzea eta sagardoa ere dastatzeko aukera izango da Orioko plazan egunotan.


IBAIZABAL: Iparraldeko Herri (Udal) hauteskundeak

Lehen itzulia pasa den igandean izan zen, eta hainbat aldaketa ari dira gertatzen Iparraldean. Horietan, besteak beste, Abertzale eta Ezkertiarren zerrenden arrakasta aipatu behar da. Datorren igandean izango da bigarren itzulia hainbat hiri zein herritan, Pantzo Irigaraik komentatu digunez.

DEAKARGATU HEMEN


Neska gazteen artean “saretu eta indartzeko” Egin Dezagun Topa! neska* gazteen topaketak Lizarran ospatuko dira

Bilboko gazte sare feministak azken hilabeteetan mobilizazioa eta ekintza ezberdinak burutu ditu, azaroan EH V jardunaldi feministak izango dira Durangon baina aurretik sare gazte feministak Urriak 4, eta 5ean topa egunak antolatu dituzte, guzti horren inguruan berba egiteko Bego batu zaigu irratira. Helburu nagusia azaroan eginen diren Euskal Herriko bosgarren Jardunaldi Feministei “begirada eta bihotz propioz” heltzea izango da.Egin Dezagun Topa! neska* gazteen topaketak Lizarran ospatuko dira eta azken hilabetetan Bilboko neska gazteak saretzen dihardute topaketetan parte hartzeko.

https://bilbohiria.com/docs2/2019/Ibaizabal/190924_BilbokogazteSareFeminista.mp3

Deskargatu hemen.


'Gure aita' otoitzaren letra aldatu du elizbarrutiak

Orioko parrokian izan zen igandean ETB, eta Orioko apaiz Unai Manterolarekin eta hainbat eliztarrekin bildu zen, beren iritzia ezagutzeko.


Egungo lanpostuen bosten bat arriskuan egon liteke teknologia berrien eraginez

Lanpostuen kopuruan baino gehiago, automatizazioak kalitatean eragin duela dio Orkestrak. Beharginek duten lanerako gehiegizko kualifikazioa daukate

Datu kezkagarri bat eman du Orkestrak Arabako, Bizkaiko eta Gipuzkoako etorkizuneko enpleguaren eta enpresen lehiakortasunaren inguruan egin duen analisiak: oraintxeko enpleguaren bosten bat galtzeko arriskuan egon liteke teknologia berrien eraginez. Horrek lanpostuak galtzeko arriskua ekarriko du berarekin, baina baita egun ez dauden beharrak sortzea ere. Alegia, arriskuak eta erronkak sortuko ditu errealitate berriak, eta egoera horretara egokitzeko neurriak hartzeko gomendioa egin die institutuak enpresei.

Dena den, Mikel Navarro Orkestrako ikerlariak azaldu duenez, «automatizazioak ez du orain arte enpleguaren kopuruan eragin; bai, ordea, kalitatean». Lanpostuen baldintzak kaskartzen ari direla esan du, behin-behinekotasuna eta jardunaldi partzialak areagotzen ari direla, eta langileen arteko ezberdintasunak areagotzen ari direla.

Horregatik, «enpleguan gehiago inberti dezatela» eskatu die Navarrok enpresei. Azaldu duenez, enpresa askok beldur bat baitaukate: beharginei bere lanposturako kualifikazioa eskaini ondoren beste enpresa batera joango diren beldurra. «Baldintza onak eskainiz gero, zergatik joan nahiko dute beste nonbaitera? Beldur hori galdu beharra daukate enpresek».

Oraintxe Araban, Bizkaian eta Gipuzkoan dauden langileek bere lanposturako behar dutena baino kualifikazio handiagoa daukatela uste du Orkestrak. Horrek ondorio ugari ditu langileentzat eta enpresentzat, Navarroren arabera: «Pertsonentzako gastuak eta frustrazioa eragiten ditu, enpresetan txandakatzeak sortzen ditu, eta sistemak baliabide asko erabiltzen ditu kualifikazio hori lortzeko». Hala ere, argi utzi du ez dutela proposatzen ikasketetarako sarbidea mugatzea. «Kualifikazioa berez ona da, baina hezkuntza eta industria politikek bat egin behar dute». Alegia, eskaintza eta eskaria egonkortzeko lan egin behar dela.

Alde horretatik, atzerriko talentua erakartzeko egiten diren programen funtzioa egokitu beharko luketela ere azaldu du txostenak, eta hor ez dauden profilak erakartzeko lan egin dezatela nabarmendu. «Gehiegizko kualifikazioa arazo bat baldin bada, ez dauka zentzurik talentua erakartzeko programa orokorrak egitea», Navarroren arabera.

Lanpostuak, gainera, aldatzera egingo dute datozen urteetan. Aurreikuspenak beteko balira, Araban, Bizkaian eta Gipuzkoan erdibideko kualifikazioa behar duten lanpostuen zenbatekoa %46,7tik %51,7ra aldatuko litzateke 2018. eta 2030. urteen artean, eta goi kualifikazioa behar dutenena %33,9tik %32,2ra. Horregatik aipatu du institutuak hezkuntza sistemaren eta industriaren beharrek bat egin beharko dutela.


Bi iturri berri jarri dituzte herrian

Iazko Hernani Erabaki prozesuan aukeratutako proposamenari erantzunez, iturri gehiago jartzen ari da Udala. Eta oraingoan, iturri berri bana jarri du Sorgintxulo auzoan eta Gartzia Goldaraz kalean.

Sorgintxulon ez zegoen iturririk orain arte, eta bertako auzo elkarteak hala eskatuta, dagoeneko jarri dute udal langileek. Aurretik, ur hornidura sarea eta saneamendukoa aztertu zuten, eta teknikoki bideragarria izateaz gain, «kostu gutxien zuen tokian jartzea» erabaki zuten; 3.240 euro izan dira.

Txakurrentzako bigarrena, Gartzia Goldarazen

Gartzia Goldarazekoa, berriz, berezia izango da: txakurrentzako egokitutako iturria da; ezaugarri horiekin bigarrena, Iturmendin jarri zuten aurrenekoa. Iturria jartzeko, lorategian zolarri bat sortu zuten, eta bertan jarri zuten iturria, espaloia estutu behar izan gabe. 5.790 euro kostatu da.